text:
EKIŠANG TUMELO YA BONA | JOSEFA
“Hle Theetšang Toro ye”
JOSEFA o lebeletše ka go hlologela ka thoko ya bohlabela, a duma o ka re a ka tšhabela batho bao a bego a le leetong le bona. Lefelong le lengwe ka morago ga meboto yeo, leo le sego kgole, e be e le legae la gabo kua Heburone. Tatagwe, Jakobo, o be a itokišeletša go robala, a sa tsebe seo se wetšego morwa wa gagwe yo a mo ratago. Eupša Josefa o be a ka se kgone go boela go yena; seo lesogana le le bego le se tseba ke gore, go ka direga gore le se sa bona sefahlego sa tatago lona gape. Babapatši ba be ba mmeile leihlo ge ba dutše ba sepela ka dikamela tseleng yeo e bego e sepelwa kudu yeo e lebago ka thoko ya borwa. Ba be ba rekile Josefa ka gona ba be ba ka se mo tlogele a sepela. Go bona, lesogana leo e be e le morwalo wa bohlokwa wa boreku bja go nkga bose le makhura—dilo tša theko ya godimo tšeo di bego di tla ba direla lešokotšo kua Egipita.
Josefa a ka ba a be a na le nywaga e 17. Mmone ka leihlo la kgopolo a lebeletše lefaufaung la ka bodikela ka mahlo a tswaletšwego ganyenyane, moo letšatši le bego le dikela kgauswi le Lewatle le Legolo, a leka go kwešiša kamoo bophelo bja gagwe bo fetogilego ka tsela e makatšago. Go be go le thata go dumela gore bana babo ba be ba nyakile go mmolaya, eupša ba ile ba mo rekiša gore e be lekgoba. Go swanetše go ba go bile thata go Josefa gore a se lle. O be a sa tsebe seo bokamoso bo mo swaretšego sona.
Go tlile bjang gore Josefa a tsene bothateng bjo bjo bogolo? Ka gona re ka ithuta eng tumelong ya lesogana le leo le ilego la hlaselwa le go latolwa ke ditho tša lapa labo?
LAPA LEO LE BEGO LE NA LE SETLOGO SEO SE RARAGANEGO
Josefa o be a etšwa lapeng le legolo kudu—eupša e be e se lapa le thabilego le leo le nago le botee. Tsela yeo Beibele e hlalosago lapa la Jakobo ke bohlatse bjo bo kwagalago bja ditlamorago tšeo di tlišwago ke go nyala segadikane—e lego motlwae woo o bego o tsemile medu woo Modimo a bego a o tlogeletše bathong ba gagwe go fihla ge Morwa wa gagwe a tsošološa molao wa mathomong wa gore monna a nyale mosadi o tee. (Mateo 19:4-6) Jakobo o be a na le bana ba e ka bago ba 14 bao a ba belegetšwego ke basadi ba bane—basadi ba gagwe ba babedi e lego Lea le Ragele, le bahlanka ba bona, Silipa le Biliha. Go tloga mathomong, Jakobo o be a ithatela Ragele wa gagwe yo mobotsana. Ga se a ka a rata Lea, mogolwagwe Ragele, yo Labane a ilego a mo radia gore a mo nyale. Go ile gwa tsoga lehloyo magareng ga basadi bao ba babedi, gomme lehloyo leo la fetela le go bana ba bona.—Genesi 29:16-35; 30:1, 8, 19, 20; 37:35.
Ragele o be a sa hwetše bana ka nako e telele, ka gona mafelelong ge a belega Josefa, Jakobo o ile a swara morwa yo wa gagwe wa botšofading e le wa bohlokwa. Ka mohlala, ge lapa le le be le le tseleng ya go yo gahlana le ngwanabo Jakobo wa mmolai e lego Esau, Jakobo o ile a kgonthišetša gore Ragele le Josefa yo monyenyane ba bewa ka moragorago sehlopheng moo go bego go bolokegile. Letšatši leo la go se kgahliše le ka ba le ile la bolela se sengwe pelong ya Josefa. Nagana kamoo a ilego a ikwa ka gona mesong yeo ge ka go makala a ipotšiša gore, ke ka baka la’ng tatagwe yo a tšofetšego le yo a sa lego mafolofolo ga bjale a hlotša. A ka ba a ile a makatšwa ke go tseba lebaka: Bošegong bjo bo fetilego tatagwe o be a elwa le morongwa yo matla! Lebaka? Ka gobane Jakobo o be a nyaka tšhegofatšo e tšwago go Jehofa Modimo. Jakobo o ile a putswa ka gore leina la gagwe e be Isiraele. Setšhaba ka moka se be se tla bitšwa ka leina la gagwe! (Genesi 32:22-31) Ge nako e dutše e eya, Josefa o ile a tseba gore barwa ba Isiraele e be e tla ba botate ba setšhaba seo.
Ka morago, Josefa yo mofsa o ile a lebeletšana le manyami a magolo ge motho yo a bego a mo rata kudu a mo tlogela e sa le yo monyenyane. Mmagwe o ile a hwa ge a belega ngwanabo, Benjamini. Tatagwe o ile a kwa bohloko kudu ka ge a be a lahlegetšwe. Nagana Jakobo ka boleta a phumola megokgo mahlong a Josefa, a mo homotša ka kholofelo yeo e ilego ya homotša rakgolwagwe Aborahama. Ruri Josefa o ile a kgomega kudu ka morago ga go tseba gore letšatši le lengwe Jehofa o be a tla tsoša mmagwe! Mohlomongwe Josefa o ile a ba le lerato le tseneletšego go “Modimo . . . wa ba phelago” wa seatla se bulegilego. (Luka 20:38; Baheberu 11:17-19) Ka morago ga go lahlegelwa ke mosadi wa gagwe, Jakobo o ile a tšwela pele a rata bašemanyana bao ba babedi, barwa bao a ba belegetšwego ke Ragele.—Genesi 35:18-20; 37:3; 44:27-29.
Bana ba bantši ba ka ba le matepe goba ba tšwa tseleng ka baka la go ratwa go feta ba bangwe; e fela Josefa o be a ithutile ka go bona dika tša batswadi ba gagwe tše dibotse, gomme a thoma go ba le tumelo e tiilego gaešita le go hlatha seo se lokilego le seo se fošagetšego. Ge a na le nywaga e 17, e be e le modiši a šoma le bomorwarragwe ba bangwe ge a lemoga dilo tše di fošagetšego tšeo ba bego ba di dira. Na o ile a lekega go homola ka taba ye e le gore a amogelwe ke bomorwarragwe? Go sa šetšwe seo, o ile a dira seo se nepagetšego. O ile a tliša pego go tatagwe. (Genesi 37:2) Mohlomongwe go ba le sebete ga Josefa go ile gwa tiišetša tsela yeo Jakobo a bego a tšeela godimo morwa wa gagwe yo a rategago. A mohlala o mobotse wo bafsa ba Bakriste ba ka naganišišago ka wona! Ge e ba o lekega go uta sebe se segolo sa yo mongwe—mohlomongwe ngwaneno goba mogwera wa gago—ke gabohlale go ekiša Josefa gomme o kgonthišetše gore taba e tsebja ke bao ba ka kgonago go thuša mofoši yoo.—Lefitiko 5:1.
Re ka ithuta se sengwe tseleng yeo lapa la gabo Josefa le bego le phela ka yona. Le ge Bakriste ba therešo lehono ba lokologile mokgweng wa go tsenela lenyalo la segadikane, go sa dutše go na le malapa ao a tswakanego gare ga bona, batswadi bao e sego ba madi, bana ba bona bao e sego ba madi le bana babo bona bao e sego ba madi. Bohle ba ka ithuta go tšwa lapeng la Jakobo gore kgethollo le go beba sefahlego di fokodiša botee bja lapa. Batswadi ba bohlale bao ba nago le malapa a tswakanego ba dira sohle seo ba ka se kgonago go kgodiša bana ba bona le bao e sego ba madi gore yo mongwe le yo mongwe o a ratwa, le gore ga ba na bokgoni bjo bo swanago e bile yo mongwe le yo mongwe a ka tlaleletša lethabong la lapa.—Baroma 2:11.
LEHLOYO LE TSEMA MEDU
Ka ge Josefa a ile a emela seo se nepagetšego ka go tia, go ka direga gore ke sona seo se ilego sa dira gore Jakobo a nee mošemane yoo kgodišo. O ile a direla morwa wa gagwe seaparo se sebotse se setelele. (Genesi 37:3) Gantši se be se bitšwa seaparo sa methalothalo goba seaparo sa mebalabala, eupša go na le bohlatse bjo bonyenyane bja dipolelo tšeo. Go ka direga gore e be e le se setelele, sa bothakga mohlomongwe se fihla mafelelong a matsogo le maoto. E be e le mohuta wa seaparo seo mohlomongwe se bego se ka aparwa ke motho wa ka bogošing goba kgošana.
Jakobo o be a na le maikemišetšo a mabotse, le gona Josefa o swanetše go ba a ile a kgongwa ke pontšho ya lerato le borutho yeo tatagwe a e bontšhitšego. Eupša seaparo seo se be se tlo mo tlišetša mathata a magolo. Gopola gore lesogana le e be e le modiši. Wo e be e le modiro o thata wa diatla. Nagana lesogana leo le aperego seaparo sa bogoši le phatša mabjanyeng a matelele, le namela maswika goba le leka go ntšha kwana e lahlegilego sehlareng sa meetlwa. Go feta moo, tsela yeo Jakobo a bego a rata Josefa ka yona e be e tla kgoma bjang tswalano ya Josefa le bomorwarragwe?
Beibele e araba ka gore: “Ge bomorwarragwe ba bona gore tatago bona o be a mo rata go ba feta ka moka, ba thoma go mo hloya gomme ba se sa kgona go bolela le yena gabotse.” * (Genesi 37:4) Lehufa la bona le ka ba le kwagala, eupša bomorwarrago Josefa ba ile ba se bontšhe bohlale ka go dumelela lehufa le le kotsi le ba laola. (Diema 14:30; 27:4) Na o kile wa ikhwetša o tletše lehufa ge yo mongwe a šetšwa goba a newa kgodišo yeo o bego o e nyaka? O sa gopola bana babo Josefa? Lehufa la bona le ile la feleletša ka gore ba dire dilo tšeo ba bego ba tla itsholela tšona kudu. Mohlala wa bona o thuša go gopotša Bakriste gore ke gabohlale go ‘thaba le bao ba thabago.’—Baroma 12:15.
Ga go pelaelo gore Josefa o be a lemogile bonaba bja bana babo. Na o ile a uta seaparo sa gagwe se sebotse ge bana babo ba be ba le kgauswi? A ka ba a ile a lekega go dira bjalo. Gopola gore Jakobo o be a nyaka gore seaparo seo e be leswao la kamogelo le lerato. Josefa o be a nyaka gore tatagwe a dule a mmota, ka baka leo o be a fela a apere seaparo seo. Mohlala wa gagwe o re hola kudu. Le ge Tatago rena wa legodimong a sa bebe sefahlego, ka dinako tše dingwe o kgetha bahlanka ba gagwe bao ba botegago gomme a ba bontšha lerato. Go feta moo, o ba kgopela gore ba ipontšhe ba fapane le lefase le le kgopo le leo le se nago boitshwaro. Go swana le seaparo sa Josefa se sebotse, boitshwaro bja Bakriste ba therešo bo ba hlaola e le ba fapanego le batho bao ba ba dikologilego. Ka dinako tše dingwe boitshwaro bjo bjalo bo ka hlohleletša lehufa le bonaba. (1 Petro 4:4) Na Mokriste o swanetše go uta seo a lego sona ka ge e le mohlanka wa Modimo? Aowa—go no swana le ge Josefa a se a ka a uta seaparo sa gagwe.—Luka 11:33.
DITORO TŠA JOSEFA
Ka morago ga lebakanyana Josefa o ile a lora ditoro tše pedi tšeo di sa tlwaelegago. Torong ya pele, Josefa o ile a bona yena le bana babo, yo mongwe le yo mongwe a tlema ngata. Eupša dingata tša bomorwarragwe tša dikanetša ngata ya gagwe gomme tša e khunamela. Torong ya bobedi, letšatši, kgwedi le dinaledi tše 11 di be di khunamela Josefa. (Genesi 37:6, 7, 9) Josefa o be a swanetše go dira ‘ng ka ditoro tšeo di bego di makatša e bile di tloga di bonala?
Ditoro tšeo di be di etšwa go Jehofa Modimo. E be e le tša boporofeta, gomme Modimo o be a nyaka gore Josefa a fetiše molaetša wo di bego di o swere. Ka kgopolo e itšego, Josefa o be a swanetše go dira seo baporofeta bao ba sa tlago ba bego ba tla se dira ge ba be ba hlatholla molaetša wa Modimo le dikahlolo go batho ba Gagwe bao ba rabelago.
Ka bohlale Josefa o ile a botša bana babo gore: “Hle theetšang toro ye yeo ke e lorilego.” Bana babo ba ile ba kwešiša toro yeo gomme ga se ba e thabela le gatee. Ba re go yena: “A o ra gore ruri o tlo ba kgoši ya rena? Goba o ra gore ruri o tlo re buša?” Pego e tšwela pele ka go re: “Ka gona ba hwetša lebaka le lengwe gape la go mo hloya, ka baka la ditoro tša gagwe le mantšu ao a a boletšego.” Ge Josefa a laodiša toro ya gagwe ya bobedi go tatagwe le bana babo, tsela yeo ba bego ba ikwa ka yona e ile ya se fetoge. Re bala gore: “Tatagwe a mo kgalema a re go yena: ‘Toro ye o e lorilego e ra go re’ng? A o ra gore ruri nna le mmago le bomorwarrago re tlo wela fase ra go khunamela?’” Lega go le bjalo, Jakobo o ile a dula a naganišiša ka taba ye. Na mohlomongwe Jehofa o boledišana le lesogana le?—Genesi 37:6, 8, 10, 11.
Josefa e be e se wa mathomo goba wa mafelelo wa bahlanka ba Jehofa yo a ilego a kgopelwa go fetišetša molaetša wa boporofeta wo o bego o sa tlwaelega gomme mafelelong wa tliša tlaišo. Jesu e be e le mmegi yo mogologolo wa melaetša e bjalo, gomme o ile a botša balatedi ba gagwe gore: “Ge e ba ba ntlhomere, le lena ba tla le hlomara.” (Johane 15:20) Bakriste ba nywaga ka moka ba ka ithuta mo gontši tumelong le go ba le sebete tšeo di ilego tša bontšhwa ke Josefa yo monyenyane.
LEHLOYO LE GAKALA LE GO FETA
Ka moragonyana ga moo, Jakobo o ile a roma Josefa yo monyenyane go tšea leeto. Bana babo ba be ba dišitše diruiwa ka leboa kgauswi le Shikeme, moo ba bego ba sa tšwa go itirela manaba. Ka setlwaedi, Jakobo o be a tshwenyegile ka barwa ba gagwe, ke moka a roma Josefa go hlola ge e ba ba be ba sa iketlile. Nagana ka tsela yeo Josefa a bego a ikwa ka yona. O be a tseba gore bana babo ba be ba mo hloile le go feta! Ba be ba tla thaba bjang ge ga bjale a etla go bona e le mmoleledi wa tatagwe? Go sa šetšwe seo, Josefa o ile a theetša tatagwe gomme a ya.—Genesi 34:25-30; 37:12-14.
E be e le leeto le letelele—leo le ka tšeago matšatši a mane go iša go a mahlano o sepela ka maoto. Shikeme e be e le dikhilomithara tše ka bago tše 80 ka leboa la Heburone. Eupša ge a fihla Shikeme, Josefa o ile a lemoga gore bana babo ba be ba tlogile go ya Dothane, yeo e bego e le dikhilomithara tše dingwe tše e ka bago tše 22 go ya ka leboa. Mafelelong ge Josefa a be a batamela Dothane, bana babo ba ile ba mmona a sa tšwelela. Gateetee lehloyo la bona la gakala le go feta. Pego e balega ka gore: “Ka gona ba botšana ba re: ‘Bonang molori yola o a tla. Bjale etlang re mmolayeng re mo lahleleng ka go o mongwe wa mekoti ya meetse; re tla re o jelwe ke sebata se sešoro. Ke moka re tla bona gore go tla direga eng ka ditoro tša gagwe.’” Lega go le bjalo, Rubeni, o ile a phegelela bana babo gore ba lahlele Josefa ka mokoting a dutše a phela, ka maikemišetšo a go tla go hlakodiša lesogana leo ka morago.—Genesi 37:19-22.
Ka go se lemoge selo, Josefa o ile a ba batamela, a letetše gore go be le khutšo ge ba kopana. Go e na le moo, bana babo ba ile ba mo hlasela! Ka sehlogo ba ile ba mo hlobola seaparo sa gagwe se sebotse, ba mo gogela mokoting wa meetse wo o bego o se na meetse, gomme ba mo lahlela ka moo. Josefa o ile a wela ka moo! Ge letšhogo le okobala, o ile a leka go tšwa, eupša o be a ka se kgone go tšwa moo ka boyena. O ile a bona feela lefaufau ge mantšu a bana babo a hwelela ganyenyane-ganyenyane. O ile a lla a ba kgopela thušo, a ba lopa, eupša ba ile ba se mo šetše. Ka sehlogo, ba ile ba ja dijo kgauswi le moo. Ge Rubeni a be a se gona ba ile ba nagana gape ka go bolaya lesogana le, eupša Juda a phegelela gore ba mo rekišetše barekiši bao ba bego ba feta ka tsela. Dothane e be e le kgauswi le tsela yeo e bego e dirišwa ke bagwebi go ya Egipita, gomme go se go ye kae ke ge go tšwelela Baishimaele le Bamidiane bao ba bego ba sepela ka dikamela. Pele ga ge Rubeni a ka boa, ba be ba šetše ba phethile morero wa bona. Ba ile ba rekiša ngwanabo bona ka dishekele tše 20 go yo ba lekgoba. *—Genesi 37:23-28; 42:21.
Re thoma taba mathomong. Ka ge Josefa a be a išitšwe ka borwa bja tsela ya go ya Egipita, o be a bonagala a lahlegetšwe ke tšohle. O be a arogantšwe le lapa labo ka kgapeletšo. Ka nywaga e mentši, o be a ka se tsebe selo ka lapa la gabo—kamoo Rubeni a ilego a tlalelana ka gona ge a boa gomme a hwetša gore Josefa o sepetše; kamoo Jakobo a ilego a kwa bohloko ka gona ge a be a forwa gore a dumele gore Josefa yo a rategago o hwile; o be a ka se tsebe selo ka rakgolo’agwe yo a tšofetšego Isaka, yo a bego a sa phela; le kamoo ngwanabo yo monyenyane, Benjamini, a bego a tla mo gopola ka gona. Eupša na Josefa o be a amogilwe dilo tšohle?—Genesi 37:29-35.
Josefa o be a sa dutše a na le selo seo bana babo ba bego ba ka se mo amoge sona: tumelo. O be a tseba mo gontši ka Modimo wa gagwe Jehofa, le gona ga go seo se bego se ka mo amoga seo—e sego go lahlegelwa ke legae labo, mathata a go ba mothopša leetong la go ya Egipita goba go gobošwa ka go rekišwa e le lekgoba go mohlankedi wa Moegipita yo a bitšwago Potifara. (Genesi 37:36) Tumelo ya Josefa le maikemišetšo a gagwe a go dula a le kgauswi le Modimo wa gagwe di ile tša matlafatšwa ke mathata ao. Dihlogong tša nakong e tlago, re tla bona kamoo tumelo yeo e ilego ya dira gore Josefa a kgone go dirišwa ke Modimo wa gagwe, Jehofa, gaešita le lapa la gabo leo le bego le le mathateng. Ruri e ka ba gabohlale go ekiša tumelo ya Josefa!
^ ser. 15 Banyakišiši ba bangwe ba šišinya gore bana babo Josefa ba ile ba nagana gore mpho yeo tatago bona a e neilego Josefa e be e le bohlatse bja gore o be a ikemišeditše go nea lesogana le tshwanelo ya go ba leitšibulo. Ba be ba tseba gore Josefa e be e le leitšibulo la mosadi yo a bego a ratwa kudu wa Jakobo—yena yo a bego a ikemišeditše go mo nyala go tloga mathomong. Go oketša moo, leitšibulo la Jakobo e lego Rubeni, o be a robetše le mosadi wa tatagwe wa serethe, a goboša tatagwe le go lahlegelwa ke tshwanelo ya gagwe ya go ba leitšibulo.—Genesi 35:22; 49:3, 4.
^ ser. 25 Le tiragalong ye e nyenyane, pego ya Beibele e itlhatsetše e nepagetše. Mangwalo a nakong yeo a utollotše gore dishekele tše 20 e be e le theko yeo makgoba a bego a rekišwa ka yona kua Egipita.
Ithute ka mo go oketšegilego
“Nka Dira Bjang Bobe bjo bjo Bogolo Gakaakaa?”
Josefa o ile a ganetša bjang maiteko a boikemišetšo a mosadi wa Potifara a go mo goketša?


c: text/html

text:
TABA YA LETLAKALA LA KA NTLE | O KA HWETŠA KAE KHOMOTŠO?
Kamoo Modimo a Neago Khomotšo
Moapostola Paulo o hlalosa Jehofa * e le “Modimo wa khomotšo yohle, yo a re homotšago ditlaišegong tša rena tšohle.” (2 Bakorinthe 1:3, 4) Ka go re’alo, Beibele e re kgonthišetša gore ga go na motho yo Modimo a ka palelwago ke go mo thuša le gore ga go na masetlapelo ao Tatago rena wa magodimong a ka palelwago ke go re homotša go ona.
Ke therešo gore re swanetše go dira se sengwe ge e ba re nyaka gore Modimo a re homotše. Ngaka e ka re thuša bjang ge e ba re se ra ya go yona? Moporofeta Amose o botšiša ka gore: “Na ba babedi ba ka sepela mmogo ba sa lakana?” (Amose 3:3) Ka baka leo Mangwalo a re kgothaletša gore: “Batamelang Modimo gomme o tla le batamela.”
Re ka kgonthišega bjang gore Modimo o tla re batamela? Sa pele, ke ka gobane o re botša leboelela gore o nyaka go re thuša. (Bona lepokisi leo le sepedišanago le sehlogo se.) Sa bobedi, ka gobane re na le bohlatse bjo bo kgodišago bja batho bao Modimo a ilego a ba homotša, e lego batho ba kgonthe ba mehleng ya rena le ba mehleng e fetilego.
Kgoši Dafida o be a tlwaelane kudu le masetlapelo, go swana le ba bantši mehleng yeno bao ba nyakago gore Modimo a ba thuše. O kile a kgopela Jehofa ka gore: “Ekwa lentšu la ka ge ke go lopa ke llela gore o nthuše.” Na Modimo o ile a araba? Ee, o ile a araba. Dafida o okeditše ka gore: “Ke thušitšwe, moo pelo ya ka e hlalalago.”
TEMA YEO JESU A E KGATHAGO GO HOMOTŠENG BAO BA LLAGO
Modimo o be a rerile gore Jesu a kgathe tema e kgolo kudu tabeng ya go nea khomotšo. Gare ga mešomo e mengwe yeo Modimo a e filego Jesu, o be a swanetše go ‘tlema ba dipelo tše di kwelego bohloko’ le go ‘homotša bohle bao ba llago.’ (Jesaya 61:1, 2) Go etša ge go boletšwe e sa le pele, Jesu o be a kgahlegela ka mo go kgethegilego batho bao ba “lapišitšwego le go imelwa.”
Jesu o homoditše batho ka go ba nea keletšo e bohlale, ka go ba swara ka botho, gomme mabakeng a mangwe, o ba homoditše ka go fodiša malwetši a bona. Ka letšatši le lengwe molephera o kile a kgopela Jesu a re: “Ge feela o rata, o ka ntlhwekiša.” Jesu ka go mo kwela bohloko, o ile a araba a re: “Ke a rata. Hlweka.” (Mareka 1:40, 41) Ke moka molephera o ile a fola.
Lehono, Morwa wa Modimo ga a gona lefaseng gore a re homotše ka go lebanya. Eupša Tatagwe e lego Jehofa, “Modimo wa khomotšo yohle,” o tšwela pele a thuša bao ba nyakago thušo. (2 Bakorinthe 1:3) Ela hloko mekgwa e mene e megolo yeo Modimo a e dirišago go homotša batho.
Beibele. “Dilo tšohle tšeo di ilego tša ngwalwa e sa le pele di ile tša ngwalelwa go re ruta, gore ka kgotlelelo ya rena le ka khomotšo e tšwago Mangwalong re be le kholofelo.”
—Baroma 15:4.
Moya o Mokgethwa wa Modimo. Ka moragonyana ga gore Jesu a hwe, phuthego ka moka ya Bokriste e ile ya tsena nakong ya khutšo. Ka baka la eng? E be e “sepela ka go boifa Jehofa le ka go homotšwa ke moya o mokgethwa.” (Ditiro 9:31) Moya o mokgethwa, e lego matla a Modimo a šomago, ke o matla kudu. Modimo a ka o diriša go homotša motho le ge e le ofe yo a lego boemong le ge e le bofe.
Thapelo. Beibele e eletša ka gore: “Le se ke la belaela ka selo.” Go e na le moo, e re: “Tsebišang Modimo dikgopelo tša lena ka thapelo le ka topo gotee le ka go leboga; ke moka khutšo ya Modimo yeo e fetago kwešišo yohle ya batho e tla diša dipelo tša lena le matla a lena a monagano.”
—Bafilipi 4:6, 7.
Bakristegotee le Rena e ka ba bagwera ba kgonthe bao re ka ithekgago ka bona dinakong tše thata. Moapostola Paulo o hlalosa badirišani ba gagwe e le ‘bao ba tlogago ba mo matlafatša’ dinakong tša ‘kgateletšego le ditlaišegong.’
—Bakolose 4:11; 1 Bathesalonika 3:7.
Eupša o ka ba o ipotšiša gore dilo tše ka moka di šoma bjang bophelong bja kgonthe. A re kweng seo se ilego sa diragalela batho bao ba ilego ba lebeletšana le mathata ao go boletšwego ka ona mathomong a sehlogo se. Ka go swana le bona, o ka utolla gore Modimo o sa dutše a phethagatša kholofetšo ye e homotšago, e rego: “Go etša monna [goba morwa] yo mmagwe a dulago a mo homotša, le nna ke tla dula ke le homotša ka mo go swanago.”
^ par. 3 Jehofa ke leina la Modimo bjalo ka ge le utolotšwe ka Beibeleng.

robotstxt: allowed

filter: keep


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Angola
Rua de Talatona N°1 (Próximo da Angola Telecom)
LUANDA SUL
ANGOLA
+244 222-460-192
+244 222-460-211
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea metsotso e 45
Mešomo yeo e dirwago
Go fetolelwa dikgatišo tše di theilwego Beibeleng ka se-Chokwe, Sekikongo, Sekimbundu, Sengangela, Senyaneka le Seumbundu. Ngwaga le ngwaga go romelwa mo e ka bago dimakasine tše milione diphuthegong tša ka godimo ga tše 1 000.


text:
Go Arogana le Hotele ya Bossert
Ka November 2012, Dihlatse tša Jehofa di ile tša rekiša Hotele ya Bossert. Di ile tša nea mong wa hotele yeo yo mofsa dinotlelo, ke moka go swana le baeng bao ba tlwaelegilego hoteleng yeo, e ile ya ba nako ya gore Dihlatse di arogane le yona. Tšhelete yeo di e rekišitšego ka yona e tla dirišetšwa go thekga modiro wa lefase ka bophara wa go ruta ka Beibele wa Dihlatse tša Jehofa.
Dihlatse di rekišitše moago wa mabato a 14 wo o agilwego ka mokgwa wa Setaliana ka gobane ntlokgolo ya tšona e tla hudušwa Brooklyn, New York gomme ya išwa meagong e mefsa kua Warwick, New York. Go letetšwe gore go hudušwa moo go tšee nywaga e mmalwa.
Histori ya Nywaga e Lekgolo
Louis Bossert, e lego modudi wa New York yo a rekišago dikota, o ile a aga Hotele ya Bossert ka 1909. E be e hlametšwe gore e fo ba “lefelo la bodulo,” moo go bego go tla dula baeng le badudi ba sa ruri. Ka ge e ile ya tlala ka pela, o ile a e katološa ka 1914, moo meago e ilego ya godišwa gabedi. Ka 1916 go ile gwa oketšwa ka moago wa ka godimo wa go jela wo o bitšwago Marine Roof.
Ka bo-1980, Dihlatse tša Jehofa di ile tša reka moago woo gomme tša o mpshafatša gore go kgone go dula bašomi ba ntlongkgolo. Bašomi ba ile ba fetoša diphapoši tša Hotele yeo tša go binela ba di dira diphapoši tša go jela gomme moago wa ka godimo wa go jela ba o dira phapoši ya go iketla ya badudi ba moo le baeng ba bona.
Ga e sa le go tloga ka 2010, moagong woo go ile gwa dula Dihlatse tša Jehofa tšeo di bego di tlo bona meago ya ntlokgolo di etšwa dinageng ka moka.
Mong wa Hotele yeo yo mofsa o ikemišeditše go mpshafatša moago woo gomme a o šomiše gape e le hotele. Go fetošwa ga meago ya Bossert go tloga go beng setudio se senyenyane le phapoši e tee ya go robalela gore e be hotele ya mabaibai go ile gwa ba ba bonolo ka thekgo ya baagi bao ba nago le phihlelo.
Go Tsošološa Moago o Mobotse Kudu
Pele Dihlatse tša Jehofa di hudugela Bossert, moago wo o be o sa hlokomelwe ngwaga ka moka. Mmala wa wona wa ka ntle o mošweu o be o na le ditšhila e bile mokgabišo woo o bego o le marulelong o be o senyegile gomme o se sa bogega. Mafasetere a be a senyegile e bile a thubegile. Dinonyana di be di ikhweleditše madulo marulelong a wona. Ka gona go ile gwa thongwa mošomo o mogolo wa go mpshafatša. Dihlatse tša Jehofa tšeo di tšwago dikarolong ka moka tša United States di ile tša gafela nako le bokgoni bja tšona mošomong wo, woo o ilego wa fetšwa ka 1991.
Nakong ya ge di mpshafatša, Dihlatse di ile tša hlwekiša le go lokiša mokgabišo wa maswika wo o bego o dikologile moago wo. Di ile tša tloša mokgabišo wo o bego o le marulelong tša bea o mofsa wo o nyakilego o swana le ona. Go ile gwa tsenywa mafasetere a mafsa a lepolanka.
Dihlatse di ile tša ba tša mpshafatša moago woo ka gare, ge e le bogorogelo bja baeng bjona bo ile bja kgabišwa kudu. Gore di lokiše maboto a moago woo ao a dirilwego ka mmabole, go ile gwa rekwa leswika la go tšwa Italy. Bašomi ba ile ba ba ba lokiša siling yeo e bego e sentšwe ke meetse.
Go ile gwa ba thata go lokiša dipilara tša tšhipi tšeo di bego di le bogorogelong bja baeng. Ge e le gabotse di be di poleisteretšwe ka scagliola, e lego mokgwa wa kua Italy wo o nyakilego o swana le mmabole. Lega go le bjalo, batho ba bantši bao ba ilego ba reka lefelo le ba ile ba penta dipilara tše ka makga a mantši. Ga go le o tee wa baithaopi yoo a bego a tseba mokgwa wa go diriša scagliola. Yunibesithi ya kgauswi e ile ya re nea puku yeo e bego e hlalosa mekgwa ya go hlama selo se seo se swanago le mmabole. Ka baka la thušo yeo, baithaopi ba ile ba fetša dibeke ba mpshafatša dipilara tšeo gore di swane ganyenyane le tša mathomong.
Ge moago o fetšwa go mpshafatšwa ka 1991, o be o le o mobotse e bile o ka dirišwa. Ka ge batho ba bone maiteko ao a rena, moago wa Bossert o ile wa newa Sefoka sa Lucy G. Moses Preservation ka baka la ge o ile wa tsošološwa ka bothakga.


text:
Phemang go “Šišinywa ka Pela Tlhaologanyong ya Lena”!
“Bana bešo, . . . re le kgopela gore le se ke la šišinywa ka pela tlhaologanyong ya lena.”—2 BATHES. 2:1, 2.
1, 2. Ke ka baka la’ng bofora bo atile gakaakaa lehono, gona bo ka tla ka dibopego dife? (Bona seswantšho se se lego ka mo godimo.)
BORADIA, bomenetša le bofora ke dilo tšeo di atilego tshepedišong ye ya dilo. Se ga se sa swanela go re makatša. Beibele e hlalosa ka mo go kwagalago gore Sathane Diabolo ke mofori wa mahlwa-a-di-bona le mmuši wa tshepedišo ye ya dilo. (1 Tim. 2:14; 1 Joh. 5:19) Ge bofelo bja tshepedišo ye e kgopo ya dilo bo dutše bo batamela, kgalefo ya Sathane e a oketšega ka gobane o šaletšwe feela ke “nako e kopana.” (Kut. 12:12) Ka gona re ka letela gore bofora bja bao ba tutuetšwago ke Diabolo bo oketšege, bao maikemišetšo a bona e lego go fora bao ba thekgago borapedi bja therešo.
2 Ka dinako tše dingwe mekerong ya ditaba go bolelwa maaka a matala ka bahlanka ba Jehofa le ka ditumelo tša bona. Dihlogo tša dikuranta, mananeo a thelebišene le mekero ya Inthanete e dirišetšwa go phatlalatša maaka ao. Ka baka leo, batho ba bangwe ba fo dumela maaka a bjalo gomme ba thoma go re hloya.
3. Ke’ng seo se ka re thušago go lwantšhana le bofora?
3 E le gore re lwantšhane le leano le leo le nolago moko la lenaba la rena, re na le Lentšu la Modimo leo le ‘holago ka go phošolla.’ (2 Tim. 3:16) Ke gabohlokwa gore re ithute go tšwa mangwalong a moapostola Paulo ao a bolelago gore Bakriste ba bangwe ba lekgolong la pele la nywaga ba kua Thesalonika ba ile ba arošwa, ba dumela maaka. O ile a ba eletša gore ‘ba se ke ba šišinywa ka pela tlhaologanyong ya bona.’ (2 Bathes. 2:1, 2) Re ka ithuta dithuto dife keletšong ye e lerato ya Paulo, le gona re ka di diriša bjang mehleng yeno?
DITEMOŠO TŠEO DI LEGO NAKONG
4. Bakriste ba kua Thesalonika ba ile ba lemošwa bjang ka go tla ga “letšatši la Jehofa,” gomme rena re lemošwa bjang?
4 Paulo lengwalong la gagwe la pele leo le yago phuthegong ya Thesalonika, o ile a lemoša ka go tla ga “letšatši la Jehofa.” O be a sa nyake gore bana babo ba be leswiswing le go itebala. Go e na le moo, o ile a ba eletša bjalo ka “barwa ba seetša” gore ba ‘phafoge gomme ba dule ba hlaphogetšwe monaganong.’ (Bala 1 Bathesalonika 5:1-6.) Lehono, re letetše go fedišwa ga Babilona o Mogolo e lego mmušo wa lefase wa bodumedi bja maaka. Tiragalo ye e tla swaya go thoma ga letšatši le legolo la Jehofa. Re leboga gore re kwešiša kutšwanyana tsela yeo morero wa Jehofa o phethagalago ka yona. Le gona ka mehla ka phuthegong re hwetša dikgopotšo tše di lego nakong tšeo di re thušago gore re dule re hlaphogetšwe monaganong. Ge re ela hloko ditemošo tše tšeo di bolelwago leboelela, re tla matlafatša boikemišetšo bja rena bja go direla Modimo ‘tirelo e kgethwa ka matla a rena a tlhaologanyo.’—Baroma 12:1.
5, 6. (a) Paulo o boletše ka’ng lengwalong la gagwe la bobedi leo le yago go Bathesalonika? (b) Ke’ng seo kgauswinyane Modimo a tlago go laela Jesu gore a se dire, gona re swanetše go ipotšiša’ng?
5 Kapejana ka morago ga gore Paulo a romele Bakriste ba Thesalonika lengwalo la pele, o ile a ba romela lengwalo la bobedi. Lengwalong leo o ile a bolela ka masetlapelo a nakong ya ge Morena Jesu a tla be a phetha kahlolo ya Modimo go “bao ba sa tsebego Modimo le bao ba sa kwego ditaba tše dibotse.” (2 Bathes. 1:6-8) Kgaolo ya bobedi ya lengwalo leo e hlalosa gore ba bangwe ka phuthegong yeo ba ile ba “tšhošwa” ke letšatši la Jehofa moo ba ilego ba dumela gore le be le le kgauswi kudu ka nako yeo. (Bala 2 Bathesalonika 2:1, 2.) Bakriste bao ba lekgolong la pele la nywaga ba be ba na le kwešišo e nyenyane ka go phethagala ga morero wa Jehofa, go etša ge ka morago Paulo a ile a bolela mabapi le boporofeta gore: “Re tseba ka boripana gomme re porofeta ka boripana; eupša ge seo se feletšego se fihla, sa boripana se tla fedišwa.” (1 Bakor. 13:9, 10) Lega go le bjalo, ditemošo tše di buduletšwego tšeo di ngwadilwego ke Paulo, moapostola Petro le bana babo rena ba bangwe ba botegago bao ba tloditšwego ba nakong yeo di be di ka ba thuša go kgomarela tumelo ya bona.
6 E le gore Paulo a ba phošolle, o ile a budulelwa go hlalosa gore bohlanogi bjo bogolo le “motho wa go hloka molao” di be di tla tšwelela pele letšatši la Jehofa le fihla. * Ka morago ga moo, ka nako ya gagwe ya maleba, Morena Jesu o be a tla “fetola lefeela” bohle bao ba forilwego. Moapostola yo o hlalositše gore ba be ba tla ahlolwa ka gobane “ba sa ka ba amogela lerato la therešo.” (2 Bathes. 2:3, 8-10) Re swanetše go ipotšiša gore: ‘Ke rata therešo gakaaka’ng? Na ke dula ke le nakong ka kwešišo ya moragorago yeo e lego ka dimakasineng tše le ka dikgatišong tše dingwe tše di theilwego Beibeleng tšeo di newago phuthego ya lefase ka bophara ya batho ba Modimo?’
KGETHA BAGWERA BA GAGO KA BOHLALE
7, 8. (a) Bakriste ba lekgolong la pele la nywaga ba be ba swanetše go lwantšhana le dikotsi dife? (b) Kotsi e kgolo go Bakriste ba therešo lehono ke efe?
7 Ke therešo gore Bakriste ba tla lebana le dikotsi tše dingwe ka ntle le tšeo di tlišwago ke bahlanogi le dithuto tša bona. Paulo o ngwaletše Timotheo gore “lerato la tšhelete ke modu wa mehuta ka moka ya dilo tše di gobatšago.” Moapostola yo o bontšhitše gore “ka go phegelela lerato le, ba bangwe ba ile ba arošwa tumelong gomme ba itlhabile gohle ka mahloko a mantši.” (1 Tim. 6:10) “Mediro ya nama” le yona e tla dula e le kotsi.—Bagal. 5:19-21.
8 Lega go le bjalo, o ka kwešiša lebaka leo Paulo a ilego a tloga a lemoša Bathesalonika ka kotsi e kgolo yeo e tšweletšwago ke batho ba bjalo bao kaekae a ba biditšego “baapostola ba maaka.” Gare ga bona go be go na le banna bao ba bego ba bolela “dilo tše di kgopamego gore ba goge barutiwa gore ba ba šale morago.” (2 Bakor. 11:4, 13; Dit. 20:30) Ka morago Jesu o ile a reta phuthego ya Efeso ka gobane e be e sa “kgotlelele batho ba babe.” Baefeso bao ba ile ba “leka” batho bao gomme ba hwetša e le baapostola ba maaka, e le ba go bolela maaka. (Kut. 2:2) Lengwalong la gagwe la bobedi leo le yago go Bathesalonika, Paulo o neile keletšo ye: “Bjale bana bešo, re le fa ditaelo ka leina la Morena Jesu Kriste gore le tloge go ngwanabo rena yo mongwe le yo mongwe yo a sepelago ka go hloka thulaganyo.” Ka morago ga moo o ile a bolela ka go lebanya ka Bakriste bao ba bego ‘ba sa nyake go šoma.’ (2 Bathes. 3:6, 10) Ge e ba Bakriste bao ba go se nyake go šoma ba be ba lebelelwa e le bao ba hlokago thulaganyo, gona seo e be e tla ba sa therešo gakaakang ka bao ba bego ba sekamela bohlanoging! Ee, ka nako yeo go gwerana le Bakriste ba bjalo go be go le kotsi kudu gomme go be go swanetše go phengwa—go sa le bjalo le lehono.—Die. 13:20.
9. Ke ka baka la’ng re swanetše go ba šedi ge motho yo a itšego a thoma go bolela ka dilo tše di sa hlaloswago ka Beibeleng goba a sola tsela yeo dilo di dirwago ka yona ka phuthegong?
9 Re kgauswi le go thoma ga masetlapelo a magolo le bofelo bja tshepedišo ye e kgopo, ka gona ditemošo tše di buduletšwego tšeo di neilwego lekgolong la pele la nywaga di bohlokwa le go feta. Re tloga re sa nyake go “lahlegelwa ke morero” wa botho bjo bogolo bja Jehofa gomme ra se hwetše bophelo bjo bo sa felego bjoo a bo holofeditšego, e ka ba legodimong goba mo lefaseng. (2 Bakor. 6:1) Ruri re swanetše go ba šedi ge e ba motho yo a itšego yo a bago gona dibokeng tša rena tša phuthego a leka gore re boledišane ka dilo tšeo di sa hlaloswago ka Beibeleng goba a sola tsela yeo dilo di dirwago ka yona ka phuthegong.—2 Bathes. 3:13-15.
“SWARELELANG MEKGWENG YEO LE ILEGO LA E RUTWA”
10. Bakriste ba Thesalonika ba ile ba kgothaletšwa go kgomarela mekgwa efe?
10 Paulo o kgothaleditše bana babo ba Thesalonika gore ba ‘eme ba tiile’ gomme ba kgomarele seo ba ithutilego sona. (Bala 2 Bathesalonika 2:15.) Ke ‘mekgwa’ efe yeo ba bego ba e rutilwe? Ga se yeo e bego e rutwa ke bodumedi bja maaka e bile e kgothaletšwa go le bjalo ka ge eka e be e le ya bohlokwa go etša yeo e hwetšwago ka Mangwalong. Go e na le moo, Paulo o be a bolela ka dithuto tšeo yena le ba bangwe ba bego ba di hweditše go Jesu gotee le tšeo Modimo a ilego a budulela baapostola go di ngwala, tšeo bontši bja tšona di ilego tša fetoga karolo ya Mangwalo a buduletšwego. Paulo o ile a reta bana babo ba phuthegong ya Korinthe ka gobane ‘dilong ka moka ba be ba mo gopola gomme ba kgomaretše dilo tšeo feela bjalo ka ge a ba fetišeditše tšona.’ (1 Bakor. 11:2) Dithuto tše bjalo di be di etšwa mothopong o ka botwago gomme ruri di be di ka botwa.
11. Batho ba bangwe ba ka feleletša ba dira’ng ge ba forwa?
11 Ge Paulo a be a ngwalela Baheberu, o boletše ditsela tše pedi tšeo ka tšona Mokriste a ka felelwago ke tumelo gomme a palelwa ke go ema ka go tia. (Bala Baheberu 2:1; 3:12.) O boletše ka go “gogolega” le ka go “katologela kgole.” Ge seketswana se gogolega lebopong, mathomong se ka dira bjalo ka tsela e sa lemogegego. Ganyenyane-ganyenyane sa katologela kgole. Ka lehlakoreng le lengwe, motho yo a kgorometšago seketswana sa gagwe gore se tloge lebopong o dira seo ka boyena. Mehlala ye e mebedi e bontšha boemo bja batho ba bangwe bao ba forwago, ba dumelela gore go kgodišega ga bona ka therešo go fokole.
12. Ke dilo dife tšeo lehono di ka gobatšago bomoya bja rena?
12 Ba bangwe ba Bathesalonika ba ka ba ba ile ba itumelela go forwa. Na go ka ba bjalo le lehono? Dilo tše di re jelago nako ke mantšha-o-tlogele. Nagana gore motho o fetša diiri tše kae a boledišana le batho Inthaneteng, a bala le go araba melaetša ya elektroniki, a dira mešongwana ya go itloša bodutu goba ka mafolofolo a nyaka go tseba ditaba ka moka tša moragorago mabapi le dipapadi. Mediro ye e ka gobatša Mokriste gomme ya fokodiša phišego ya gagwe. Mafelelo ya ba afe? A ka kgaotša go rapela ka go tšwa pelong, a se sa ba le nako e lekanego ya go ithuta Lentšu la Modimo, go ba gona dibokeng le go botša ba bangwe ditaba tše dibotse. Ka gona re ka dira’ng gore re pheme go šišinywa ka pela tlhaologanyong ya rena?
DILO TŠEO DI KA RE THUŠAGO GORE RE SE KE RA ŠIŠINYWA
13. Batho ba bantši ba na le boemo bofe bja kgopolo bjoo go boletšwego ka bjona e sa le pele, gona re tla thušwa ke’ng gore tumelo ya rena e se ke ya fokola?
13 Le ka mohla re se ke ra lebala gore re phela mehleng ya bofelo gomme re lemoge kotsi ya go gwerana le batho bao ba sa nyakego go dumela gore re phela “mehleng ya bofelo.” Moapostola Petro o ngwadile mabapi le nako ye gore: “Go tla tla bakweri ka dikwero tša bona, ba yago ka dikganyogo tša bona ba re: ‘Go ba gona mo ga gagwe mo go holofeditšwego go kae? Ruri, ga e sa le go tloga letšatšing leo borakgolokhukhu ba rena ba robetšego ka lona lehung, dilo tšohle di sa le ka tsela yeo di bego di le ka yona mathomong a tlholo.’” (2 Pet. 3:3, 4) Go bala le go ithuta Lentšu la Modimo ka mehla go tla re thuša go dula re gopola gore re phela “mehleng ya bofelo.” Bohlanogi bjo go boletšwego ka bjona e sa le pele bo bonagetše kgale gomme bo sa tšwela pele le lehono. “Motho wa go hloka molao” o sa dutše a le gona e bile o ganetša bahlanka ba Modimo. Ka baka leo, re swanetše go dula re phafogetše go ba kgauswi ga letšatši la Jehofa.—Tsef. 1:7.
14. Go dula re swaregile tirelong ya Modimo go re šireletša bjang?
14 Tsela ya bohlokwahlokwa ya gore re dule re phafogile gomme re pheme go šišinywa tlhaologanyong ya rena ke gore re tšee karolo ka mehla go boleleng ditaba tše dibotse tša Mmušo. Ka go re’alo, ge Kriste Jesu, yena Hlogo ya phuthego, a be a laela balatedi ba gagwe go dira batho ba ditšhaba ka moka barutiwa le go ba ruta go boloka dilo tšeo a di rutilego, o be a ba nea keletšo yeo e bego e tla ba šireletša. (Mat. 28:19, 20) Go bontšha gore re kwa taelo ye, re swanetše go ba mafolofolo modirong wa boboledi. Na o nagana gore bana beno ba kua Thesalonika ba be ba fo kgotsofatšwa ke go bolela ditaba tše dibotse le go ruta ka mokgwa wa go ithola kgwara, ba fo goga maoto? Gopola mantšu a a Paulo ao a ba boditšego ona: “Le se ke la tima mollo wa moya. Le se ke la nyatša diporofeto.” (1 Bathes. 5:19, 20) Ruri diporofeto tšeo re ithutago tšona le go di botša batho di a kgahliša!
15. Ke dilo dife tše di holago tšeo re ka di ahlaahlago borapeding bja lapa?
15 Ke mo go kwagalago gore re nyaka go thuša malapa a rena go ba le bokgoni tirelong ya tšhemo. Ba bantši ba bana babo rena le dikgaetšedi ba hweditše gore tsela e nngwe ya go dira seo ke ka go diriša karolo ya borapedi bja bona bja lapa go itlwaeletša bodiredi. O ka hwetša e le mo go holago go ahlaahla kamoo ditho tša lapa di ka dirago maeto a go boela bathong bao ba thabelago. Di tlo ahlaahla’ng ketelong e latelago? Ke ditaba dife tšeo di ka dirago gore bao ba thabelago ba tšwele pele ba na le kgahlego? Nako e kaone ya go boela ke efe? Le gona ba bantši ba diriša e nngwe ya nako ya borapedi bja lapa go lokišeletša diboka tša phuthego e le gore ba tsebe seo se tlago go ahlaahlwa dibokeng. Na le ka lokišeletša le naganne ka gore le tle le tšee karolo? Go tšea ga lena karolo go tla matlafatša tumelo ya lena gomme gwa le thuša go phema go šišinywa tlhaologanyong ya lena. (Ps. 35:18) Go ba le borapedi bja lapa go tla le šireletša bathong bao ba bolelago dilo tšeo di sa hlaloswago ka Beibeleng le dikgopolo tše di belaetšago.
16. Bakriste bao ba tloditšwego ba tutueletšwa ke’ng gore ba se šišinywe tlhaologanyong ya bona?
16 Ge re nagana ka tsela yeo Jehofa a šegofaditšego batho ba gagwe go theoša le nywaga gore ba kwešiše boporofeta bja Beibele ka mo go oketšegilego, re kgona go bona gore o tla re putsa kudu nakong e tlago. Batlotšwa ba na le kholofelo ya go ba le Kriste legodimong. Ruri seo se ba tutueletša gore ba se šišinywe tlhaologanyong ya bona! Mantšu a ao Paulo a a ngwaletšego Bathesalonika a šoma go bona: “Re tlamegile go leboga Modimo ka mehla ka baka la lena bana babo rena bao ba ratwago ke Jehofa, gobane Modimo o le hlaotše . . . ka go le kgethagatša ka moya wa gagwe le ka tumelo ya lena therešong.”—2 Bathes. 2:13.
17. O hwetša kgothatšo efe mantšung a 2 Bathesalonika 3:1-5?
17 Bao ba fagahletšego go hwetša bophelo bjo bo sa felego mo lefaseng le bona ba swanetše go katanela go phema go šišinywa ka pela tlhaologanyong ya bona. Ge e ba o na le kholofelo ya go phela mo lefaseng, ka mehla kgothatšwa ke seo Paulo ka lerato a se ngwaletšego batlotšwagotee le yena ba kua Thesalonika. (Bala 2 Bathesalonika 3:1-5.) Yo mongwe le yo mongwe wa rena o swanetše go tšeela godimo kudu mantšu ao a lerato. Ee, mangwalo ao Paulo a a ngwaletšego Bathesalonika a re nea ditemošo tša bohlokwa mabapi le dilo tšeo di sa hlaloswago ka Beibeleng goba dikgopolo tšeo di belaetšago. Ka ge bofelo bo le kgauswi, re leboga kudu ditemošo tše.
^ ser. 6 Go Ditiro 20:29, 30, Paulo o bontšhitše gore ka diphuthegong tša Bokriste “go [be go] tla tsoga banna bao ba tlago go bolela dilo tše di kgopamego gore ba goge barutiwa gore ba ba šale morago.” Histori e hlatsela gore ge nako e dutše e eya go ile gwa ba le dikarogano ka diphuthegong. Lekgolong la boraro la nywaga C.E., go be go šetše go bonagala gore “motho wa go hloka molao” e be e le sehlopha sa baruti ba Bojakane.—Bona Morokami wa February 1, 1990, matlakala 10-14.


text:
September 26–
October 2
Dipsalme 142-150
Kopelo 134 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Jehofa ke yo Mogolo e Bile o Swanetšwe ke go Tumišwa Kudu”: (10 mets.)
Ps 145:1-9
—Bogolo bja Jehofa ga bo na moo bo felelago gona (w04 1/15 10 ¶3-4; 11 ¶7-8; 14 ¶20-21; 15 ¶2)
Ps 145:10-13
—Batho bao ba botegelago Jehofa ba a mo tumiša (w04 1/15 16 ¶3-6)
Ps 145:14-16
—Jehofa o thekga le go thuša bao ba mmotegelago (w04 1/15 17-18 ¶10-14)
-
Go Epa Matlotlo a Moya: (8 mets.)
Ps 143:8
—Temana ye e re thuša bjang go dula re tagafatša Modimo? (w10 1/15 21 ¶1-2)
Ps 150:6
—Temana ya mafelelo ya puku ya Dipsalme e gatelela gore re na le boikarabelo bofe? (it-2-E 448)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Ps 145:1-21
DIRA SOHLE BODIREDING
Leeto la Pele: (2 mets. goba ka tlase ga moo) 1Pe 5:7
—Ruta Batho Therešo.
Leeto la go Boela: (4 mets. goba ka tlase ga moo) Ps 37:9-11
—Ruta Batho Therešo.
Thuto ya Beibele: (6 mets. goba ka tlase ga moo) fg thuto 9 ¶3
—Thuša morutwana yoo go diriša seo a ithutago sona.
BOPHELO BJA BOKRISTE
Kopelo 99
“Go Kaonefatša Bokgoni bja Rena Bodireding
—Ka go Kgothaletša Bao ba Thabelago go tla Dibokeng”: (15 mets.) Poledišano. Nea bao ba lego gona ka holong kopi ya pampišana ya go laletša batho go tla dibokeng, gomme ka boripana le ahlaahleng letlakala 2 la yona. Bapala bidio yeo mogoeledi a laletšago motho yo a mo išetšago dimakasine ka mehla go tla dibokeng. Phetha ka go ahlaahla lepokisi le le rego “Kgatišo e Sepedišwago ka October: Taletšo ya Diboka tša Phuthego.”
Thuto ya Beibele ya Phuthego: (30 mets.) kr kgao. 1 ¶11-20 le ditšhate tše di lego go letlakala 10 le 12
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 145 le Thapelo.
Kgopotšo: Bapala mmino gatee pele le opela kopelo e mpsha.


text:
Tumelo ya Nicea
Re dumela go Modimo o tee Tate yo maatla ka moka, Mohlodi wa legodimo le lefase, wa tšohle tše di bonwago le tše de sa bonwego,
Re dumela go Morena o tee Jesu Kriste, Morwa Modimo motswalwanoši, Yo a tswetšwego ke Tate pele ga mehla ka moka, Modimo yo a tšwago go Modimo, Seetša se se tšwago Seetšeng, Modimo wa makgonthe yo a tšwago go Modimo wa mmakgonthe, Yo a tswetšego a sa bopšago, Yo boyena bja gagwe bo lego tee le Tate,Yo dilo ka moka di dirilwego ka yena; Yo a ilego a theoga magodimong, ka baka la rena batho, le ka baka la phološo ya rena, A namafatšwa ka maatla a Moya o Mokgethwa go Maria Kgarebe, gomme a ba motho, A bapolelwa rena sefapanong mehleng ya Pontius Pilatus. A hlokofatšwa, A bolokwa, A tsoga ka letšatši la boraro, ka mo mangwalo a bolelago ka gona, a rotogela magodimong, O dutše ka letsogong le letona la Tate; Gomme o tlo boa ka letago go ahlola ba ba phelago le ba ba hwilego: Yo mmušo wa gagwe o ka se bego le bofelo.
Re dumela le go Moya o Mokgethwa, Morena, Mophediši, yo a tšwago go Tate le Morwa; A khunamelwago, a tumišwago gammogo le Tate, le Morwa, Yo a boletšego ka baporofeta.
Re dumela Kereke e tee, ye kgethwa, ye Bohle, ya Baapostola. Re dumela le Kolobetšo e tee ya go swarela dibe, Gomme ke letetše tsogo ya bahu, Le bophelo bja nako e tlago.


text:
MOROKAMI (KGATIŠO E ITHUTWAGO) JUNE 2015
Tokollo ye e na le dihlogo tše ithutwago tšeo di tlago go ahlaahlwa ka July 27 go fihla ka August 30, 2015.
Kriste
—Matla a Modimo
Mehlolo ya Jesu ga se ya hola feela batho bao ba phetšego Isiraeleng ya kgale, eupša e bontšhitše le seo a tlago go se direla batho kgauswinyane.
O be a Rata Batho
Tsela yeo Jesu a bego a dira mehlolo ka yona e hlatsela’ng ka maikwelo a gagwe?
Re ka Kgona go Dula re Hlwekile
Beibele e re bontšha dilo tše tharo tšeo di ka re thušago go lwantšha dikganyogo tše di gobogilego.
‘Go Nyakega Gore o Kgotlelele’
Ditokišetšo tše nne tšeo Jehofa a re thušago ka tšona go kgotlelela diteko goba maemo a thata.
Phela ka go Dumelelana le Thapelo ya Mohlala
—Karolo I
Ke ka baka la’ng Jesu a ile a thoma thapelo ka mantšu a rego “Tatago rena” go ena le gore “Tate”?
Phela ka go Dumelelana le Thapelo ya Mohlala
—Karolo II
Ge re kgopela Modimo gore a re nee dijo tša letšatši le letšatši, ge e le gabotse ga re kgopele feela gore a re nee dijo tša nama.


text:
OCTOBER 7, 2015
AUSTRIA
Go Bulwa ga Sengwalwa Seo se Hlomphago Hlatse ya Austria Yeo e Bolailwego ke Manazi
VIENNA—Ka di 13 tša May 2015, batho ba ka bago 400 ba ile ba tla moletlong wa go bulwa ga sengwalwa sa Gerhard Steinacher, e lego Hlatse ya Jehofa yeo e ilego ya bolawa ke Manazi ka baka la go gana go tsenela bošole kua Jeremane mengwaga e 75 e fetilego. Meyara wa Selete sa Meidling, e lego Gabriele Votava, e be e le seboledi sa letšatši moletlong wa go bulwa ga sengwalwa seo se kgomareditšwego ka ntle ga legae la ga Steinacher moo ba bego ba dula gona peleng kua Meidling, Vienna seterateng sa Längenfeldgasse 68.
Sehlogo sa moletlo wo se be se re “Nka se kgone go thuntšha” e lego mantšu ao a boletšwego ke Mna. Steinacher ge a be a phophotha gore a gaugelwe. Mantšu ao a bolela mo gontši mabapi le tsela ya Bokriste yeo Mna. Steinacher a bego a phela ka yona, go swana le mantšu a Jesu ao a lego go Mateo 19:19 a rego: “O rate moagišani wa gago ka mokgwa wo o ithatago ka wona.”
Gerhard o ile a ithuta Beibele ge e be e sa le mofsa. Ge a na le mengwaga e 17, o ile a ba Hlatse ya Jehofa. Ka di 15 tša September 1939, Mna. Steinacher o ile a swarwa ka ge a ganne go tsenela bošole ka baka la letswalo le go gana go bolela mantšu a go hlompha Hitler. Ka morago ga gore a swarwe dibeke tše tshela kua Vienna, Mna. Steinacher o ile a romelwa kgolegong ya go leta tsheko yeo e bitšwago Moabit kua Berlin, Jeremane.
Ka November 11, 1939, e lego letšatši la pele leo Mna. Steinacher a ilego a sekišwa ka lona, o ile a bonwa molato wa gore o nyatša thulaganyo ya bošole ke moka a ahlolelwa lehu. O ile a phophotha gore a gaugelwe ka baka la ditumelo tša gagwe tša bodumedi. Lega go le bjalo, ka di 2 tša March, 1940, Reichskriegsgericht e lego (Kgoro ya Tsheko ya Mašole ya Reich) e ile ya thekga kahlolo ye. Ka morago ga dibeke tše nne ka di 30 tša March, Mna. Steinacher o ile a bolawa ka go ripša hlogo kgolegong yeo e tumilego gampe ya Plötzensee toropong ya Berlin. O be a na le mengwaga e 19.
Ka morago ga moletlo wa go bulwa ga sengwalwa se, moletlo wo o ile wa tšwela pele Volkshochschule Theater. Gare ga dilo tšeo di bego di rulagantšwe moletlong wo, e be e le pontšho ya go hlaloswa ga histori ya lapa la ga Steinacher. E nngwe ya dilo tšeo di bontšhitšwego e be e le lepokisi le lenyenyane leo le hweditšwego ka 1976 le na le mangwalo a 28 ao Ignatz le Luise Steinacher ba a ngwaletšego morwa wa bona Gerhard ge a be a le kgolegong, gape go na le dikarata tše 25 le mangwalo ao a ngwadilwego ke Gerhard a homotša batswadi ba gagwe le go bolela ka tumelo ya bona.
Ge sehlogo sa kuranta ya Wiener Bezirkszeitung se bolela ka moletlo wo, se o hlalositše e le “segopotšo se bohlokwa” seo se ilego sa utolla ditiro “tšeo di bego di sa tsebje” tša Mna. Steinacher tšeo di bontšhago sebete. Sehlogo se se tšwela pele go reta Mna. Steinacher ka gore: “O be a ikemišeditše go hwela ditumelo tša gagwe, e lego ditumelo tšeo a bego a phela ka tšona.”


text:
Kgaolo 38: Dihlodi tše 12
BONA dienywa tše banna ba ba di rwelego. Bona kamoo lešihla le la diterebe e lego le legolo ka gona. Go be go nyakega banna ba babedi gore ba le rwale ka kota. Le gona bona mago le digarenate. Dienywa tše tše dibotse di be di etšwa kae? Di be di etšwa nageng ya Kanana. Gopola gore Kanana ke moo go kilego gwa dula Aborahama, Isaka le Jakobo. Eupša ka baka la ge go ile gwa ba le tlala moo, Jakobo le lapa la gagwe ba ile ba hudugela Egipita. Ga bjale mo e ka bago nywaga e 216 ka morago, Moshe o etelela Baisiraele pele go ba bušetša Kanana. Ba fihlile lefelong la lešokeng leo le bitšwago Kadeshe.
Nageng ya Kanana go be go dula batho ba babe. Ka gona Moshe o ile a roma dihlodi tše 12, a re go tšona: ‘Eyang le yo bona gore ke batho ba bakae bao ba dulago nageng yeo le gore ba na le matla gakaakaang. Le bone ge e ba naga yeo e nonne go ka tšweletša dimela. Le gona le tleng le tše dingwe tša dienywa tša naga yeo.’
Ge dihlodi tše di boetše Kadeshe, di ile tša re go Moshe: ‘Ruri ke naga e botse.’ E le go hlatsela se, di ile tša bontšha Moshe tše dingwe tša dienywa tša moo. Eupša tše 10 tša dihlodi tše di ile tša re: ‘Batho bao ba dulago moo ke ba batelele le ba matla. Ba tla re bolaya ge e ba re ka leka go tšea naga ya bona.’
Baisiraele ba ile ba tšhoga ge ba ekwa se. Ba re: ‘Go be go tla ba kaone ge nkabe re ile ra ikhwela nageng ya Egipita goba ra ikhwela gona mo lešokeng. Re tla bolawa ntweng gomme basadi ba rena le bana ba rena ba tla thopša. A re ikgetheleng moetapele o mongwe legatong la Moshe, re boeleng Egipita!’
Eupša tše pedi tša dihlodi tše di be di bota Jehofa gomme di ile tša leka go homotša setšhaba. Maina a tšona e be e le Joshua le Kalebe. Ba ile ba re: ‘Le se ke la boifa. Jehofa o na le rena. Go tlo ba bonolo gore re tšee naga yeo.’ Eupša setšhaba ga se sa ka sa theetša. E bile se be se nyaka go bolaya Joshua le Kalebe.
Se se ile sa galefiša Jehofa kudu gomme a re go Moshe: ‘Ga go le o tee wa batho bao ba nago le nywaga e 20 go ya godimo yo a tlago go tsena nageng ya Kanana. Ba bone mehlolo yeo ke e dirilego Egipita le lešokeng eupša ba sa dutše ba sa mpote. Ka gona, ba tla ralala lešokeng nywaga e 40 go fihlela ge wa mafelelo go bona a ehwa. Ke Joshua le Kalebe feela bao ba tlago go tsena nageng ya Kanana.’
Numeri 13:1-33; 14:1-38.
Dipotšišo
- O lemoga’ng ka lešihla la diterebe leo le lego mo seswantšhong, gona le be le etšwa kae?
- Ke ka baka la’ng Moshe a ile a roma dihlodi tše 12 nageng ya Kanana?
- Dihlodi tše lesome di ile tša re’ng go Moshe ge di boa?
- Dihlodi tše dingwe tše pedi di ile tša bontšha bjang gore di be di bota Jehofa, gomme maina a tšona e be e le bomang?
- Ke ka baka la’ng Jehofa a ile a galefa, gona o ile a botša Moshe eng?
Dipotšišo tša tlaleletšo
- Bala Numeri 13:1-33.
Ke bomang bao ba ilego ba kgethwa gore ba yo hlola naga, gomme ba ile ba ba le tokelo efe ya moswananoši? (Num. 13:2, 3, 18-20)
Ke ka baka la’ng pono ya Joshua le Kalebe e be e fapane le ya dihlodi tšela tše dingwe, gomme se se re ruta eng? (Num. 13:28-30; Mat. 17:20; 2 Bakor. 5:7)
- Bala Numeri 14:1-38.
Ke temošo efe ya mabapi le go ngongoregela baemedi ba Jehofa ba mo lefaseng yeo re swanetšego go e ela hloko? (Num. 14:2, 3, 27; Mat. 25:40, 45; 1 Bakor. 10:10)
Numeri 14:24 e bontšha bjang gore Jehofa o na le taba le yo mongwe le yo mongwe wa bahlanka ba gagwe? (1 Dikg. 19:18; Die. 15:3)
Ithute ka mo go oketšegilego
Karata ya Beibele ya Joshua
Joshua le madira a gagwe ba ile ba wiša bjang merako ya Jeriko? Printha karata ye ya Beibele gomme o ithute ka mo go oketšegilego ka motho yo wa ka Beibeleng yo a bego a na le sebete.


text:
KGAOLO 67
“Ga go Motho yo a Kilego a Bolela ka Mokgwa wo”
BAHLANKEDI BA RONGWA GO YO SWARA JESU
NIKODEMO O EMELELA JESU
Jesu o sa le Jerusalema bakeng sa Monyanya wa Ditaberenakele (goba, Mešaša). O kgahlilwe ke gore “ba bantši lešabeng ba ile ba dumela go yena.” Lega go le bjalo, seo ga se kgahle baetapele ba bodumedi. Ba roma bahlankedi, bao ba šomago e le maphodisa a bodumedi, go yo mo swara. (Johane 7:31, 32) Lega go le bjalo, Jesu ga a leke go ikuta.
Go e na le moo, Jesu o tšwela pele go ruta phatlalatša kua Jerusalema, a re: “Ke tla dula ke na le lena lebakanyana pele ke eya go yo a nthomilego. Le tla nnyaka eupša le ka se nkhwetše gomme moo ke lego gona le ka se ke la tla.” (Johane 7:33, 34) Bajuda ga ba kwešiše, ka gona ba botšana ba re: “Motho yo o ikemišeditše go ya kae moo re ka se kego ra mo hwetša? Na o ikemišeditše go ya go Bajuda bao ba gašanego gare ga Bagerika le go yo ruta Bagerika? O ra go re’ng ge a re: ‘Le tla nnyaka eupša le ka se nkhwetše, gomme moo ke lego gona le ka se ke la tla’?” (Johane 7:35, 36) Lega go le bjalo, Jesu o bolela ka lehu la gagwe le go tsogela ga gagwe legodimong, gomme manaba a gagwe a ka se kgone go mo latelela moo.
Letšatši la bošupa la monyanya le a fihla. Mesong e mengwe le e mengwe ya monyanya, moperisita o be a tšholla meetse ao a a gelego Bodibeng bja Siloama, e le gore a ka elela botlaseng bja aletare ya tempeleng. Mohlomongwe a gopotša batho ka mokgwa wo, Jesu o goeletša ka gore: “Ge e ba motho le ge e le ofe a nyorilwe, a a tle go nna gomme a nwe meetse. A go tle yo a dumelago go nna, go etša ge Lengwalo le boletše la re: ‘Ka teng ga gagwe go tla ela melapo ya meetse a phelago.’”—Johane 7:37, 38.
Jesu o bolela ka seo se tlago go direga ge barutiwa ba gagwe ba tlotšwa ka moya o mokgethwa gomme ba biletšwa bophelong bja legodimong. Go tlotšwa mo go direga ka morago ga lehu la Jesu. Go thoma ka letšatši la Pentekoste ngwageng o latelago, melapo ya meetse ao a neago bophelo e thoma go elela ge barutiwa bao ba tloditšwego ka moya ba botša batho ditherešo.
Ge ba bangwe ba arabela thutong ya Jesu, ba re: “Ka kgonthe yo ke moporofeta yo go itšwego o tla tla,” mohlomongwe ba bolela ka moporofeta yo mogolo go feta Moshe yo go boletšwego ka yena e sa le pele. Ba bangwe ba re: “Yo ke Kriste.” Eupša ba bangwe ba ganetša ba re: “Na ge e le gabotse Kriste ga a tšwe Galilea? Na Lengwalo ga se la bolela gore Kriste o tšwa peung ya Dafida le Betlelehema motsaneng woo Dafida a bego a dula go wona?”—Johane 7:40-42.
Ka gona lešaba le arogane. Le ge ba bangwe ba nyaka gore Jesu a swarwe, ga go na yo a mo išago seatla. Ge bahlankedi ba boela go baetapele ba bodumedi ba se ba swara Jesu, baperisita ba bagolo le Bafarisei ba a ba botšiša ba re: “Ke ka baka la’ng le sa tla le yena?” Bahlankedi ba araba ba re: “Ga go motho yo a kilego a bolela ka mokgwa wo.” Baetapele ba bodumedi ka bogale ba a ba kwera le go ba nyatša, ba re: “Na le lena le arošitšwe? Na go na le o tee wa babuši goba wa Bafarisei yo a dumelago go yena? Eupša lešaba le leo le sa tsebego Molao ke batho ba rogakilwego.”—Johane 7:45-49.
Bjale, Nikodemo, yo e lego Mofarisei le setho sa Sanhedrine, o leka go emelela Jesu. Mo e ka bago nywageng e mebedi le seripa pejana, Nikodemo o ile a tla go Jesu bošego gomme a bontšha tumelo go yena. Bjale Nikodemo o re: “Na molao wa rena o ahlola motho ka ntle le ge pele o kwele go tšwa go yena le go tseba seo a se dirago?” Karabo ya bona ya go itšhireletša ke efe? Ke e rego: “Na le wena ga o tšwe Galilea? Nyakišiša Mangwalong gomme o bone gore ga go moporofeta yo a tlago go tšwa Galilea.”—Johane 7:51, 52.
Mangwalo ga a bolele ka go lebanya gore moporofeta o be a tla tšwa Galilea. Eupša Lentšu la Modimo le ile la bolela ka Kriste a etšwa moo; le ile la porofeta gore “seetša se segolo” se be se tla bonwa kua “Galilea ya ditšhaba.” (Jesaya 9:1, 2; Mateo 4:13-17) Go oketša moo, bjalo ka ge go boletšwe e sa le pele, Jesu o ile a belegelwa Betlelehema gomme o tšwa peung ya Dafida. Le ge Bafarisei ba ka ba ba lemoga se, mohlomongwe ba ikarabela ka go phatlalatša maaka go batho mabapi le Jesu.
Ithute ka mo go oketšegilego
Jesu o Utolla “Bohlale bjo bo Tšwago go Modimo”
Thuto ya Jesu e dirile bjang gore bahlabani bao ba bego ba romilwe gore ba yo mo swara ba boe ba lekeleditše diatla?


text:
KGAOLO YA MASOMEPEDI-THARO
O Ithutile ka Tebalelo go Mong wa Gagwe
1. Ke’ng seo se ka bago se dirile gore Petro a šulafalelwe ke bophelo?
PETRO o be a ka se tsoge a lebetše nako ya ge mahlo a bona a be a kopana. Na o ile a bona bohlatsenyana bja gore Jesu o nyamile goba o galefile? Re ka se ke ra kgodišega ka seo; pego e buduletšwego e bontšha feela gore: “Morena a retologa a lebelela Petro.” (Luka 22:61) Eupša ka go lebelelwa moo, Petro o ile a lemoga phošo ya gagwe e kgolo. O ile a lemoga gore o dirile sona seo Jesu a bego a mmoditše gore o tlo se dira, selo seo yena a bego a gapeletša gore a ka se tsoge a se dirile
2. Petro o be a swanetše go ithuta’ng gomme re ka holwa bjang ke pego ya gagwe?
2 Lega go le bjalo, Petro o be a ka se nape a hwa matwa. Ka ge a be a na le tumelo e kgolo, o be a ka lokiša diphošo tša gagwe le go ithuta e nngwe ya dithuto tša Jesu tše bohlokwa. E be e le mabapi le go lebalela. Yo mongwe le yo mongwe wa rena o swanetše go ithuta thuto ye, ka gona a re eleng hloko kamoo Petro a ithutilego yona.
Monna yo a Ilego a Ithuta go Gontši
3, 4. (a) Petro o ile a botšiša Jesu eng gomme a ka ba a be a naganne’ng? (b) Jesu o ile a bontšha bjang gore Petro o be a tutueditšwe ke moya wo o bego o atile mehleng yeo?
3 Dikgwedi tše e ka bago tše tshela pejana, motseng wa gabo wa Kaperenaume, Petro o ile a batamela Jesu gomme a mmotšiša gore: “Morena, ngwanešo o swanetše go ntshenyetša gakae gomme nna ke mo lebalele gakae? Go fihla gašupa?” Mohlomongwe Petro o be a nagana gore o be a bontšha go naganela. Go ba gona, baetapele ba bodumedi ba mehleng yeo ba be ba ruta gore motho o swanetše go lebalela gararo feela! Jesu o ile a araba ka gore: “E sego go fihla gašupa, eupša go fihla ga masomešupa-šupa.”
4 Na Jesu o be a šišinya gore Petro a bale gore motho o mo senyetša gakae? Aowa, go e na le moo, ka go fetola palo šupa yeo e bego e šišinywa ke Petro go ba masomešupa-šupa, o be a e ra gore lerato ga le re dumelele go bala gore re lebaletše motho gakae. (1 Bakor. 13:4, 5) Jesu o be a bontšha gore Petro o be a tutueditšwe ke moya wa bopelothata le wa go se lebalele woo o bego o atile mehleng yeo, wa go bala diphošo bjalo ka ge eka di ngwalwa ka pukung ya dikoloto. Lega go le bjalo, tebalelo ya Modimo ga e na tekanyo.
5. Ke neng moo re ka ithutago go gontši ka tebalelo?
5 Petro ga se a ka a ngangišana le Jesu. Eupša, na thuto ya Jesu e be e fihleletše pelo ya gagwe? Ka dinako tše dingwe re ithuta dilo tše dintši ka go lebalela ge re lemoga gore le rena re tloga re nyaka go lebalelwa. Ka gona a re boeleng ditiragalong tša pele ga lehu la Jesu. Diiring tše tšeo di gateletšago, Petro o dirile diphošo tše dintši tšeo Mong wa gagwe a bego a swanetše go mo lebalela tšona.
Jesu o Lebaletše Petro ka Makga a Mantši
6. Petro o ile a arabela bjang ge Jesu a be a leka go ruta baapostola thuto ka boikokobetšo, lega go le bjalo Jesu o ile a mo swara bjang?
6 Go diragetše dilo tše dintši bošegong bja mafelelo bja bophelo bja Jesu bja lefaseng. Jesu o be a sa na le dilo tše dintši tšeo a bego a swanetše go di ruta baapostola ba gagwe
7, 8. (a) Petro o ile a buša a leka go se fele pelo ga Jesu ka ditsela dife? (b) Jesu o ile a tšwela pele a bontšha moya wa botho le wa go lebalela ka ditsela dife?
7 Nakwana ka morago ga moo, Petro o ile a buša a leka go se fele pelo ga Jesu. Baapostola ba ile ba thoma go ngangišana ka gore ke mang yo mogolo gare ga bona gomme go molaleng gore Petro le yena o ile a tšea karolo ngangišanong yeo ya go bontšha boikgantšho. Go sa šetšwe seo, Jesu o ile a ba phošolla ka botho a ba a ba reta ka dilo tšeo ba di dirilego gabotse; ka ge ba bontšhitše potego ka go kgomarela Mong wa bona. Lega go le bjalo, o ile a ba botša gore ba be ba tlo mo tlogela. Petro o ile a araba ka gore o be a tla kgomarela Jesu le ge seo se be se ka bolela gore a hwe le yena. Go fapana le seo, Jesu o ile a porofeta gore Petro o be a tlo latola Mong wa gagwe gararo bošegong bjona bjoo pele mogogonope o lla gabedi. Ke moka, Petro ga se a fo ganetša seo Jesu a se bolelago eupša o ile a ba a bolela ka boikgantšho gore o tla botega go feta baapostola ba bangwe!
8 Na Jesu o be a le kgauswi le go galefela Petro? Ge e le gabotse, nakong ye ka moka e thata, Jesu o ile a tšwela pele a lebelela dika tše dibotse go baapostola ba gagwe bao ba sa phethagalago. O be a tseba gore Petro o tlo mo nyamiša, lega go le bjalo, O itše: “Ke go lopetše gore tumelo ya gago e se ke ya fela, gomme wena ge o šetše o itshotše o matlafatše bana beno.” (Luka 22:32) Ka go re’alo, Jesu o ile a bontšha gore o kgodišegile gore Petro o be a tlo itshola ke moka a boela a hlankela Modimo ka potego. Ruri wo ke moya wa botho le wa go lebalela!
9, 10. (a) Petro o ile a swanelwa ke go newa phošollo efe serapeng sa Getsemane? (b) Pego ya Petro e re gopotša’ng?
9 Ka morago, serapeng sa Getsemane, Petro o ile a swanelwa ke go phošollwa gantši. Jesu o ile a kgopela Petro gotee le Jakobo le Johane gore ba phafoge ge Yena a yo rapela. Jesu o be a ekwa bohloko kudu gomme a hloka thekgo, eupša Petro le ba bangwe ba ile ba robala leboelela. Jesu o ile a ba kwela bohloko le go ba lebalela gomme a re: “Go ba gona, moya o mafolofolo eupša nama e a fokola.”
10 Go se go ye kae, lešaba le ile la tla le swere mabone e bile le itlhamile ka melamo le ditšhoša. Bjale ye e be e le nako ya go dira dilo ka temogo le bohlale. Lega go le bjalo, Petro o ile a kitimela go tsena ntweng, a hwidinya tšhoša ya gagwe hlogong ya mohlanka wa moperisita yo a phagamego e lego Malekose gomme a mo kgaola tsebe. Jesu o ile a phošolla Petro ka botho, a fodiša ntho ya Malekose gomme a hlalosa molao wa motheo wa go se tsene dintweng woo o hlahlago balatedi ba gagwe go fihla le lehono. (Mat. 26:47-55; Luka 22:47-51; Joh. 18:10, 11) Petro o be a šetše a dirile diphošo tše dintši tšeo go nyakegago gore Mong wa gagwe a mo lebalele tšona. Boemo bja gagwe bo ka re gopotša gore ka moka ga rena re dira diphošo gantši. (Bala Jakobo 3:2.) Ka moka ga rena re nyaka go lebalelwa ke Modimo letšatši le lengwe le le lengwe. Lega go le bjalo, tše e be e sa le dinyane go Petro. Dikgolo di be di sa tla.
Phošo e Kgolo ya Petro
11, 12. (a) Petro o ile a bontšha bjang sebete ka morago ga gore Jesu a swarwe? (b) Ke ka tsela efe Petro a ilego a palelwa ke go dira seo a se holofeditšego?
11 Jesu o ile a hlalosetša lešaba gore ge e ba le nyaka yena, le swanetše go tlogela baapostola ba gagwe ba sepele. Go be go se seo Petro a ka se dirago ge a lebeletše lešaba le tlema Jesu. Ke moka Petro o ile a tšhaba go swana le baapostola ba bangwe.
12 Petro le Johane ba ile ba ema, mohlomongwe ba kopana le Jesu ge a išwa ntlong ya monna yo e kilego ya ba Moperisita yo a Phagamego e lego Annase, moo a išitšwego gona la mathomo gore a yo botšološišwa. Ge Jesu a be a tlošwa moo, Petro le Johane ba ile ba latela eupša ba “le kgojana.” (Mat. 26:58; Joh. 18:12, 13) Petro e be e se lefšega. Go be go tloga go nyakega sebete gore a ba šale morago. Lešaba le be le itlhamile gomme Petro o be a šetše a gobaditše yo mongwe wa bona. Lega go le bjalo, go seo Petro a se dirilego ga re bone mohuta wa lerato leo a boletšego ka lona
13. Ke tsela efe e nnoši ya go latela Kriste ka mo go swanetšego?
13 Go swana le Petro, ba bantši lehono ba nyaka go latela Kriste ba “le kgojana”
14. Go ile gwa direga’ng ka Petro bošegong bja ge Jesu a sekišwa?
14 Petro o ile a šala lešaba leo morago go fihlela go e nngwe ya dintlo tše dikgolo kudu tša Jerusalema. E be e le legaeng la Kayafa, moperisita yo phagamego yo a humilego le yo matla. Dintlo tše bjalo di be di agwa go dikologa lapa, kgoro e eba ka pele. Petro o ile a fihla kgorong gomme a se dumelelwe go tsena. Ka ge Johane a be a tseba moperisita yo a phagamego e bile a šetše a le ka gare, o ile a ya kgorong gomme a dira gore moletakgoro a dumelele Petro go tsena. Go bonala Petro a se a ka a dula le Johane; le gona ga se a ka a tsena ka ntlong gore a be kgauswi le Mong wa gagwe. O ile a dula ka lapeng, moo makgoba le bahlanka ba bangwe ba bego ba dutše gona diiring tšeo tša bošego bjo bo tonyago ba oretše mollo, ba lebeletše ge dihlatse tša maaka di be di tsena ka go latelana di eya tshekong.
15, 16. Hlalosa kamoo boporofeta bja Jesu bja gore Petro o tlo mo latola gararo bo ilego bja phethagala ka gona.
15 Moo mollong, ngwanenyana yo a dumeletšego Petro go tsena o ile a kgona go mmona gabotse. O be a mo tseba. O ile a mo latofatša a re: “Le wena o be o na le Jesu wa Mogalilea!” A maketše, Petro o ile a latola Jesu a ba a re ga a kwešiše seo ngwanenyana yo a bego a se bolela. O ile a ya go ema kgauswi le kgoro, a leka go iphihla, eupša ngwanenyana yo mongwe o ile a mmona gomme a bolela ka tsela e swanago gore: “Motho yo o be a na le Jesu wa Monatsaretha.” Petro o ile a ena a re: “Motho yo ga ke mo tsebe!” (Mat. 26:69-72; Mar. 14:66-68) Mohlomongwe e be e le ka morago ga ge a mo latotše labobedi moo Petro a ilego a kwa mogogonope o lla, eupša o be a šitišegile kudu go ka gopola boporofeta bjoo Jesu a bo boletšego diiri tše mmalwa pejana.
16 Nakwana ka morago, Petro o be a sa leka ka matla go iphihla. Eupša batho bao ba bego ba eme kgorong ba ile ba mmatamela. Yo mongwe go bona o be a tswalane le Malekose, mohlanka yoo Petro a mo gobaditšego. O ile a re go Petro: “Na ga se ka go bona serapeng o na le yena?” Petro o ile a ikwa a gapeletšega go kgodiša batho bao gore ba fošitše. Ka gona o ile a ena, gomme go bonagala a ile a bolela gore a rogakwe ge e ba a bolela maaka. E be e le ka lekga la boraro Petro a latola. Ge a fetša go re’alo, mogogonope o ile wa lla
17, 18. (a) Petro o ile a dira’ng ka morago ga go lemoga gore o tloga a nyamišitše Mong wa gagwe? (b) Ke’ng seo Petro a ka bego a be a se nagana?
17 Jesu o be a sa tšwa go fihla mathuding a lebanego le kgoro. Ka yona nako yeo, ka ge go hlalositšwe matsenong a kgaolo ye, mahlo a gagwe a ile a kopana le a Petro. Petro ka yona nako yeo o ile a lemoga kamoo a nyamišitšego Mong wa gagwe ka gona. Petro o ile a tloga lapeng leo, a ikwa a le molato kudu. O ile a ya ditseleng tša motse woo, a bonegetšwe ke ngwedi wa letopanta. O ile a tlala megokgo. O be a se sa bona gabotse. O ile a thoma go lla gabohloko.
18 Ka morago ga gore motho a lemoge gore o dirile phošo e kgolo, go bonolo gore a nagane gore sebe sa gagwe ke se segolo kudu moo se ka se lebalelwego. Le Petro a ka ba a ile a nagana ka tsela yeo. Na o be a tla lebalelwa?
Na Petro o be a sa Swanelwe ke Tebalelo?
19. Petro o swanetše go ba a ile a ikwa bjang ka phošo ya gagwe, gona re tseba bjang gore ga se a ka a nolega moko?
19 Re ka se nape re kwešiša bohloko bjoo Petro a bego a bo kwa ge letšatši le be le hlaba le ge ditiragalo tša letšatši leo di dutše di direga. O swanetše go ba a ile a itshola ge Jesu a be a ehwa thapameng yeo ka morago ga go tlaišwa diiri tše dintši! Petro a ka ba a be a tshwenyega ge a nagana kamoo a ka bego a tlaleleditše bohlokong bja Mong wa gagwe go seo se feleleditšego ka go ba letšatši la mafelelo la bophelo bja Gagwe e le motho mo lefaseng. Go sa šetšwe bohloko bjoo a ka bego a be a bo kwa, Petro ga se a ka a nolega moko. Re tseba seo ka gobane pego e re o ile a ba le bana babo gape. (Luka 24:33) Ga go pelaelo gore baapostola ka moka ba ile ba itshola ka baka la tsela yeo ba ilego ba itshwara ka yona bošegong bjoo bjo thata, gomme ba ile ba homotšana.
20. Re ka ithuta’ng go Petro go e nngwe ya diphetho tša gagwe tše bohlale?
20 Ga bjale re kwa ka Petro a dira e nngwe ya diphetho tša gagwe tše bohlale. Ge mohlanka wa Modimo a dira sohle seo a ka se kgonago go lokiša diphošo tša gagwe, Modimo a ka mo lebalela, go sa šetšwe gore sebe sa gagwe e be e le se segolo gakaakang. (Bala Diema 24:16.) Petro o ile a bontšha tumelo ya kgonthe ka go bokana gotee le bana babo le ge a be a nyamile. Ge motho a imelwa ke manyami goba a itshola, a ka lekega go ipea lekatana eupša seo se kotsi. (Die. 18:1) Tsela e bohlale e ka ba go ba kgauswi le badumedigotee le go matlafala gape moyeng.
21. Ge Petro a be a bokane le bana babo ba moya, o ile a kwa ditaba dife?
21 Ka ge a be a na le bana babo ba moya, Petro o ile a makatšwa ke ge a ekwa gore setopo sa Jesu ga se gona ka lebitleng. Petro le Johane ba ile ba kitimela lebitleng leo Jesu a bego a bolokilwe go lona leo ba le šiilego le tswaletšwe. Johane, mohlomongwe ka ge e be e le yo monyenyane, o fihlile pele. O ile a dikadika ge a bona mojako wa lebitla o bulegile. Eupša Petro ga se a ka a dikadika. Le ge a be a fegelwa, o ile a fetela ka lebitleng. O ile a hwetša le se na selo!
22. Ke’ng seo se ilego sa thabiša Petro le go dira gore a se sa ba le dipelaelo?
22 Na Petro o be a dumela gore Jesu o tsogile bahung? Mathomong o be a sa dumele, gaešita le ge basadi ba botegago ba begile gore barongwa ba tšweletše go bona ba ba botša gore Jesu o tsogile bahung. (Luka 23:55–24:11) Eupša mafelelong a letšatši leo, Petro o be a thabile e bile a se sa belaela. Ga bjale Jesu o be a phela e le sebopiwa se matla sa moya! O ile a iponagatša go baapostola ba gagwe ka moka. Lega go le bjalo, o ile a dira selo se sengwe pele ka sephiring. Baapostola ba boletše letšatšing leo gore: “Ka kgonthe, Morena o tsogile gomme o bonagetše go Simone!” (Luka 24:34) Ka mo go swanago, moapostola Paulo ka morago o ile a ngwala mabapi le letšatši leo le legolo gore Jesu “o iponagaditše go Kefase ke moka ka morago go ba lesomepedi.” (1 Bakor. 15:5) Kefase le Simone ke maina a mangwe a Petro. Jesu o bonagetše go yena letšatšing leo
Petro o dirile diphošo tše dintši tšeo go bego go nyakega gore Mong wa gagwe a mo lebalele tšona, le rena re nyaka go lebalelwa letšatši le letšatši
23. Ke ka baka la’ng Bakriste bao lehono ba welago sebeng ba swanetše go gopola pego ya Petro?
23 Beibele ga e re botše gakaalo ka nako e kgomago pelo ya ge Jesu le Petro ba be ba kopana. Re ka fo nagana kamoo Petro a ilego a kgomega ka gona ge a be a bona Morena wa gagwe yo a rategago a phela gape le go ba le sebaka sa go kgopela tebalelo le go bontšha gore o a itshola. Petro o be a nyaka tebalelo go feta selo le ge e le sefe lefaseng. Re tloga re kgodišegile gore Jesu o ile a mo lebalela kudu. Bakriste bao lehono ba welago sebeng ba swanetše go gopola pego ya Petro. Le ka mohla ga se ra swanela go nagana gore ga re swanelwe ke tebalelo ya Modimo. Jesu o ile a ekiša ka mo go phethagetšego Tatagwe yo a ‘lebalelago kudu.’
Bohlatse bjo bo Oketšegilego bja Tebalelo
24, 25. (a) Hlalosa kamoo Petro a bego a ikwa ka gona bošegong bja ge a be a rea dihlapi Lewatleng la Galilea. (b) Petro o ile a arabela bjang ge a be a bona mohlolo wa Jesu mesong e latetšego?
24 Jesu o ile a botša baapostola ba gagwe gore ba ye Galilea, moo ba bego ba tla kopana le yena. Ge ba goroga, Petro o ile a dira phetho ya go yo rea dihlapi Lewatleng la Galilea. Ba bangwe ba mmalwa ba ile ba sepela le yena. Lebakeng le gape, Petro o ile a ikhwetša a le letsheng leo peleng a feditšego nywaga ya gagwe e mentši go lona. Ka ge Petro e kile ya ba morei wa dihlapi, a ka ba a be a tlwaelane le dilo tšeo di ilego tša mo diragalela ge a be a eya go rea dihlapi letsheng leo gomme di ile tša mo homotša kudu. Eupša banna bao ga se ba ka ba swara dihlapi bošegong bjoo.
25 Lega go le bjalo, ge letšatši le hlaba motho yo mongwe o ile a goeletša barei ba dihlapi a le lebopong gomme a ba kgothaletša go lahlela malokwa a bona ka lehlakoreng le lengwe la sekepe. Ba ile ba dira bjalo gomme ba tanya dihlapi tše 153! Petro o ile a tseba gore motho yoo e be e le mang. O ile a tšwa ka sekepeng gomme a rutha a lebile lebopong. Ge ba le moo lebopong, Jesu o ile a nea bagwera ba gagwe bao ba botegago hlapi yeo e bešitšwego magaleng. O be a tshwenyegile kudu ka Petro.
26, 27. (a) Jesu o ile a nea Petro sebaka sefe ka makga a mararo? (b) Jesu o ile a dira’ng go bontšha gore o tloga a lebaletše Petro?
26 Jesu o ile a botšiša Petro ge e ba a rata Morena wa gagwe “go feta tše”
27 Ka gona, Jesu o ile a kgonthišetša gore yena le Tatagwe ba be ba sa dutše ba ka diriša Petro. Petro o be a tla phetha karolo e bohlokwa ka phuthegong ka tlase ga tlhahlo ya Kriste. A bohlatse bjo bogolo gakaakang bja tebalelo ya Jesu! Ka ntle le pelaelo kgaugelo yeo e ile ya kgoma Petro gomme o ile a dula a e gopola.
28. Petro o ile a phelela bjang leina la gagwe?
28 Ka potego Petro o ile a phetha kabelo ya gagwe ka nywaga e mentši. O ile a matlafatša bana babo, bjalo ka ge Jesu a ile a mo laela bošegong bja pele ga lehu la Gagwe. Petro o ile a šoma ka botho le ka go se fele pelo go diša le go fepa balatedi ba Kriste. Monna yo a bego a bitšwa Simone o ile a phelela leina leo Jesu a bego a mo reetše lona
29. Re ka ekiša bjang tumelo ya Petro le kgaugelo ya Mong wa gagwe?
29 Eka le rena re ka ithuta thuto yeo. Na re kgopela Modimo letšatši le letšatši gore a re lebalele diphošo tša rena tše dintši? Na re amogela tebalelo yeo gomme ra dumela gore e na le matla a go re hlwekiša? Le gona, na re lebalela ba bangwe? Ge e ba re dira bjalo, re tla ekiša tumelo ya Petro


text:
September 19-
25
Dipsalme 135-141
Kopelo 59 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Re Dirilwe ka Tsela e Makatšago”: (10 mets.)
Ps 139:14
—Go naganišiša ka mediro ya Jehofa go dira gore re mo leboge kudu (w07 6/15 21 ¶1-4)
Ps 139:15, 16
—Dikarolwana tša rena tša leabela le disele tša rena di bontšha matla a Jehofa le bohlale bja gagwe (w07 6/15 22-23 ¶7-11)
Ps 139:17, 18
—Batho ga ba swane le diphedi tše dingwe ka ge bona ba kgona go diriša polelo le tlhaologanyo (w07 6/15 23 ¶12-13; w06 9/1 16 ¶7)
-
Go Epa Matlotlo a Moya: (8 mets.)
Ps 136:15
—Temana ye e re nea kwešišo efe ka pego yeo e lego go Ekisodo? (it-1-E 783 ¶5)
Ps 141:5
—Kgoši Dafida o ile a lemoga’ng? (w15 5/15 31 ¶3)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Ps 139:1-24
DIRA SOHLE BODIREDING
Leeto la Pele: (2 mets. goba ka tlase ga moo) wp16.5 16
Leeto la go Boela: (4 mets. goba ka tlase ga moo) wp16.5 16
—Laletša motho yoo go tla dibokeng.
Thuto ya Beibele: (6 mets. goba ka tlase ga moo) fg thuto 8 ¶8
—Thuša morutwana yoo go diriša seo a ithutago sona.
BOPHELO BJA BOKRISTE
Kopelo 57
“Phema Dikotsi tše ge o Swere Thuto ya Beibele”: (15 mets.) Ka morago ga gore le ahlaahle sehlogo se, bapalang gomme le ahlaahle bidio ya dikarolo tše pedi yeo e bontšhago mokgwa o fošagetšego le o nepagetšego wa go ruta. Bidiong ye go dirišwa puku ya Seo Beibele e se Rutago letlakala 29, serapa 7. Bagoeledi ba swanetše go lebelela ka dipukung tša bona. Gopotša bao ba hwetšago dikabelo tša barutwana gore gantši go phema dikotsi tše go tla ba thuša go diriša nako ya ka tlase ga yeo e beilwego.
Thuto ya Beibele ya Phuthego: (30 mets.) kr Lengwalo le le Tšwago go Sehlopha se Bušago le kgao. 1 ¶1-10
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 30 le Thapelo


text:
TABA YA LETLAKALA LA KA NTLE | NA THUTAMAHLALE E TŠEETŠE BEIBELE LEGATO?
Kamoo Thutamahlale e go Kgomago ka Gona
Pukuntšu e nngwe e re thutamahlale ke “go ithuta ka tlhago le tsela yeo legohle le šomago ka yona go dirišwa ditlhahlobo le dipalopalo.” Go dira se ka moka ke mošomo o thata, e bile ka dinako tše dingwe o a ferekanya. Borathutamahlale ba fetša dibeke, dikgwedi gaešita le nywaga ba leka go dira diteko le go hwetša dipoelo ka dilo tše itšego. Ka dinako tše dingwe ga ba hwetše tharollo ya dilo tšeo, eupša mabakeng a mangwe ba kgona go hwetša tharollo yeo e holago batho. Ela hloko mehlala e sego kae.
Khamphani e nngwe ya Yuropa e kopantše polasetiki ya go tia le sehlwekišameetse sa maemo a godimo go tšweletša sedirišwa seo se hlwekišago meetse gore batho ba se tsenwe ke malwetši. Didirišwa tša go swana le se di dirišitšwe dinakong tša dikotsi tša tlhago go swana le tšhišinyego ya lefase ya kua Haiti ka 2010.
Kua lefaufaung, go na le disathalaete tšeo di dirago Global Positioning System (GPS). Le ge mathomong e be e diretšwe go thuša ditirelong tša bošole, GPS e thuša baotledi ba dikoloi, bafofiši ba difofane, basesiši ba dikepe, batsomi gaešita le banamedi ba dithaba gore ba tsebe tsela. Re leboga borathutamahlale bao ba dirilego GPS ka ge e dira gore go be bonolo go tseba tsela.
Na o šomiša mogalathekeng, khomphutha goba Inthanete? Na o lemogile gore maemo a gago a maphelo a kaonefaditšwe ke dihlare tša kalafo tšeo di kaonefaditšwego? Na o šomiša sefofane go tšea maeto? Ge e ba go le bjalo, gona o thabela dilo tše dingwe tšeo thutamahlale e hotšego batho ka tšona. Thutamahlale e kgomile bophelo bja gago ka tsela e kgahlišago.
THUTAMAHLALE GA E TSEBE DILO KA MOKA
Borathutamahlale lehono ba nyakišiša ka mo go tseneletšego ka tlholo gore ba oketše tsebo ya bona. Ditsebi tšeo di ithutago ka diathomo tša nuclear di lekodišišitše ka kelohloko tsela yeo athomo e šomago ka yona, mola ditsebi tša go ithuta ka legohle le bolepi bja dinaledi di nyakišiša ka seo se diregilego nywageng e dibilione yeo e fetilego e le ge di leka go nyaka mathomo a legohle. Borathutamahlale ba bangwe ba nagana gore ge e ba Modimo wa ka Beibeleng a phela, gona ba swanetše go ba ba mmone ge ba be ba dutše ba nyakišiša ka mo go tseneletšego.
Borathutamahlale ba bangwe le boradifilosofi ba go tuma le bona ba tšere kgato e nngwe. Ba tšwetše pele ka seo mongwadi wa dipuku tša thutamahlale e lego Amir D. Aczel a se bitšago: “Go se dumelelane ga borathutamahlale ka go ba gona ga Modimo.” Ka mohlala, rathutamahlale wa go tuma lefaseng o boletše gore: “Go se be gona ga bohlatse bja gore go na le Modimo yo a bopilego legohle go bontšha gabotse gore Modimo ga a gona.” Ba bangwe ba re mediro ya Modimo wa ka Beibeleng ke ya “maleatlana” le ya “meoya yeo e sego ya tlhago ya bofora.” *
Lega go le bjalo, re ka ipotšiša gore: Na thutamahlale e fihleletše tsebo e lekanego ka legohle go ka dira diphetho tše bjalo? Karabo e bonolo ke aowa. Thutamahlale e gatetše pele ka tsela e makatšago, eupša borathutamahlale ba bantši ba lemogile gore go sa na le dilo tše dintši tšeo di sa tsebjego. Rathutamahlale le mothopasefoka sa Nobel e lego Steven Weinberg o boletše gore: “Re ka se tsoge re kwešišitše legohle.” Moprofesara Martin Rees, yo e lego rathutamahlale wa maemo a godimo wa Brithania o ngwadile gore: “Go na le dilo tše dingwe tšeo batho ba ka se tsogego ba di kwešišitše.” Therešo ke gore dilo tše dintši tša tlhago, go tloga ka sele e nyenyane go fihla ka legohle le legolo kudu e sa dutše e le dilo tšeo thutamahlale lehono e palelwago ke go di kwešiša. Ka mohlala:
Borathutaphedi ga ba kwešiše ka mo go feletšego seo se diregago ka disele tšeo di phelago. Tsela yeo disele di dirišago matla, di tšweletšago diprotheine le go arogana ka yona e sa dutše e le dilo tšeo thutamahlale e palelwago ke go di hlalosa ka mo go feletšego.
Matlakgogedi a kgoma maphelo a rena motsotswana o mongwe le o mongwe wa letšatši. Lega go le bjalo se e sa dutše e le semaka go borathutamahlale. Ga ba tsebe ka mo go feletšego gore matlakgogedi a kgona bjang go gogela motho fase goba go dira gore ngwedi o dikologe lefase.
Ditsebi tšeo di ithutago ka legohle di akanyetša gore mo e ka bago 95 lekgolong ya lona ga e bonwe gaešita le ka didirišwa tša thutamahlale. Tsela yeo legohle le bopegilego ka yona e sa dutše e sa tsebje.
Go na le dilo tše dingwe tšeo di sa tsebjego tšeo di gakantšhago borathutamahlale. Ke ka baka la’ng go le bohlokwa gore ba nyakišiše? Mongwadi wa dipuku tša thutamahlale yo a tumilego o hlalositše gore: “Go na le dilo tše dintši tšeo re sa di tsebego ka legohle, ge di bapetšwa le tšeo re di tsebago. Go ya ka nna thutamahlale e swanetše go dira gore o ikwe o nyaka go ithuta ka yona ka mo go oketšegilego go ena le gore e go dire gore o dumele seo e se bolelago.”
Ka gona ge e ba o nagana gore thutamahlale e tla tšeela Beibele legato le go lebatša batho ka Modimo, ela hloko ntlha ye: Ge e ba borathutamahlale bao ba hlalefilego kudu bao ka didirišwa tša bona tše matla ba kgonne feela go hwetša kwešišo e lekanyeditšwego ya legohle, na e tla ba mo go kwagalago go akgofela go phaela ka thoko taba ya gore go na le dilo tšeo thutamahlale e ka se kgonego go di nyakišiša? Bofelong bja ngangišano ye e telele ya histori le thuto ya dinaledi, Encyclopedia Britannica e phethile ka gore: “Ka morago ga nywaga e ka bago 4 000 ya go ithuta ka dinaledi, legohle ke le le makatšago go swana le ge le ile la makatša Bababilona.”
Dihlatse tša Jehofa di hlompha tokelo ya motho yo mongwe le yo mongwe ya go itirela phetho mabapi le taba ye. Re katanela go latela tlhahlo ya Beibele e rego: “Anke go lekalekana ga lena go tsebje bathong bohle.” (Bafilipi 4:5) Ka tsela yeo, re go kgothaletša go hlahloba tsela yeo thutamahlale le Beibele di dumelelanago ka yona.
^ ser. 9 Batho ba bangwe ga ba dumelelane le Beibele ka baka la dithuto tša dikereke tša nakong e fetilego le tša gona bjale, go swana le tumelo ya gore lefase le bogareng bja legohle goba gore Modimo o bopile lefase ka matšatši a tshela a diiri tše 24.—Bona lepokisi leo le rego: “ Beibele le Mabaka a Kwagalago go ya ka Thutamahlale.”
Ithute ka mo go oketšegilego
Na Modimo o Gona?
Beibele e re nea mabaka a mahlano a kgodišago ao a neago bohlatse bja gore Modimo o gona.
Ke Eng Seo Beibele e se Bolelago Mabapi le Tlholo?
Beibele e hlalosa “matšatši” a tshelelago ao ka ona Modimo a bopilego dilo tše di phelago. Na a e be e le matšatši a diiri tše 24?
Pono ya Beibele ka Boemo bja tša Maphelo
Ithute seo Beibele e se bolelago ka malwetši le kalafo ya ona.


text:
Na Dihlatse tša Jehofa di Thuba Malapa Goba di a a Aga?
Ka ge re le Dihlatse tša Jehofa, re šoma ka thata gore re age malapa a rena le a baagišani ba rena. Re hlompha Modimo ka ge e le Mothomi wa lapa. (Genesi 2:21-24; Baefeso 3:14, 15) A diriša Beibele, Modimo o re ruta melao ya motheo yeo e thušitšego batho lefaseng ka bophara go ba le manyalo a tiilego le a thabilego.
Kamoo Dihlatse tša Jehofa di Kgothaletšago go ba le Malapa a Tiilego
Re dira sohle seo re ka se kgonago gore re latele keletšo ya Beibele, ka ge e re thuša gore re be banna ba nyetšego, basadi ba nyetšwego le batswadi ba kaone. (Diema 31:10-31; Baefeso 5:22–6:4; 1 Timotheo 5:8) Bohlale bjo bo tšwago ka Beibeleng bo thuša le malapa ao a aroganego ka bodumedi gore a atlege. (1 Petro 3:1, 2) Ela hloko seo se bolelwago ke batho bao e sego Dihlatse bao balekane ba bona e lego Dihlatse tša Jehofa:
“Mengwaga ya rena e tshelelago ya mathomo re le lenyalong e be e tletše ka diphapano le pherekano. Lega go le bjalo, ka morago ga gore Ivete e be Hlatse ya Jehofa, o ile a thoma go ba le lerato le tseneletšego le go se fele pelo. Diphetogo tšeo a di dirilego di phološitše lenyalo la rena.”—Clauir yo a tšwago Brazil.
“Ge monna wa ka, Chansa, a thoma go ithuta Beibele le Dihlatse tša Jehofa, ke ile ka gana ka gobane ke be ke nagana gore di thuba malapa. Ga e sa le go tloga ka nako yeo, ke bone gore ge e le gabotse Beibele e thušitše lenyalo la rena.”—Agness yo a tšwago Zambia.
Ge re le bodireding, re bontšha baagišani ba rena kamoo go diriša bohlale bjo bo tšwago ka Beibeleng bo ka ba thušago go
Na go fetoša bodumedi go tliša diphapano lenyalong?
Ke therešo gore ka dinako tše dingwe go ka dira gore go be le diphapano. Ka mohlala, pego ya 1998 yeo e dirilwego ke khamphani ya go dira nyakišišo e lego Sofres, e hweditše gore lenyalong le tee go a 20 go ba le mathata a magolo ge molekane o tee a fetoga Hlatse.
Jesu o boletše gore bao ba latelago dithuto tša gagwe ka dinako tše dingwe ba be ba tla le ba le diphapano ka lapeng. (Mateo 10:32-36) Radihistori Will Durant o boletše gore Mmušong wa Roma, “Bokriste bo be bo latofatšwa ka gore bo thuba malapa,” * le lehono Dihlatse tša Jehofa le tšona di sa latofatšwa ka tsela e swanago. Lega go le bjalo, na se se ra gore Dihlatse di baka diphapano malapeng?
Ge Kgoro ya Yuropa ya Ditokelo tša Batho e be e dira phetho ya mabapi le tatofatšo ya gore Dihlatse tša Jehofa di thuba malapa, e boletše gore batho bao e sego Dihlatse gantši ke bona bao ba bakago diphapano ka go gana go “amogela le go hlompha tokologo ya bodumedi ya molekane wa bona le go mo dumelela go dira mediro ya gagwe ya bodumedi.” Kgoro e okeditše ka gore: “Boemo bjo bo tlwaelegile manyalong ao balekane ba lego bodumeding bjo bo sa swanego e bile Dihlatse tša Jehofa le tšona di lebane le boemo bjo bo swanago.” * Lega go le bjalo, gaešita le ge Dihlatse tša Jehofa di lebane le tlaišo ya bodumedi, di katanela go latela keletšo ya Beibele e rego: “Le se ke la bušetša bobe ka bobe. .... Ge e ba go kgonega, go fihla moo go ithekgilego ka lena, ebang le khutšo le batho bohle.”—Baroma 12:17, 18.
Lebaka Leo Dihlatse tša Jehofa di dumelago gore di swanetše go nyalana le motho yo a lego bodumeding bjo tee le tšona
Dihlatse di kwa taelo ya Beibele ya go nyala goba go nyalwa “feela Moreneng,” seo se ra gore go nyalana le motho yo a lego bodumeding bjo tee le tšona. (1 Bakorinthe 7:39) Taelo ye e theilwe ka Beibeleng e bile e a hola. Ka mohlala, sehlogo sa 2010 seo se lego go Journal of Marriage and Family se bontšha gore “balekane bao ba lego bodumeding bjo tee, bao mekgwa le ditumelo tša bona di swanago, gantši ba tšeela godimo ditswalano tša bona. *
Lega go le bjalo, Dihlatse ga di kgothaletše ditho tša tšona gore di arogane le balekane ba tšona bao e sego Dihlatse. Beibele e re: “Ge e ba ngwanabo rena a na le mosadi yo a sa dumelego gomme mosadi yoo a dumela go dula le yena, a se ke a mo tlogela; le gona ge e ba mosadi yo a nago le monna yo a sa dumelego gomme a dumela go dula le yena, a se ke a tlogela monna wa gagwe.” (1 Bakorinthe 7:12, 13) Dihlatse tša Jehofa di kwa taelo ye.
Ithute ka mo go oketšegilego
Lapa la Gago e ka ba Leo le Thabilego Bjang?
Jehofa, Modimo yo a thabilego, o nyaka gore lapa le thabe. Hwetša keletšo e šomago e tšwago ka Beibeleng bakeng sa banna, basadi, batswadi le bana.
Kamoo o ka Bago Tate yo Botse
Ela hloko melao ya motheo ya Beibele e mehlano yeo e ka go thušago go ba tate yo lerato le yo a nago le tekatekano.


text:
KAROLO 4
Bodiredi bja Jesu bja ka Morago Judea
“Kgopelang Mong wa puno gore a romele bašomi punong ya gagwe.”—Luka 10:2
KAROLONG YE
KGAOLO 66
A le Jerusalema Bakeng sa Monyanya wa Ditaberenakele
Ke’ng seo se ka dirago gore bao ba theeditšego Jesu ba nagane gore o na le motemona?
KGAOLO 67
“Ga go Motho yo a Kilego a Bolela ka Mokgwa wo”
Mo e ka bago ditho ka moka tša kgorokgolo ya Bajuda di ganetša Jesu, eupša setho setee se leka go mo emelela.
KGAOLO 68
“Seetša sa Lefase”
—Morwa wa Modimo
Jesu o boletše gore “therešo e tla le lokolla.” E tla le lokolla go eng?
KGAOLO 69
Na Tatago Bona ke Aborahama Goba ke Diabolo?
Jesu o hlalosa tsela ya go hlaola bana ba Aborahama gotee le gore Tatagwe ge e le gabotse ke mang.
KGAOLO 70
Jesu o Fodiša Motho yo a Belegwego e le Sefofu
Barutiwa ba botšiša lebaka leo ka lona motho yo a belegwego e le sefofu. Na o dirile sebe? Na batswadi ba gagwe ba dirile sebe? Batho ba arabela ka ditsela tše di sa swanego ge Jesu a fodiša motho yo.
KGAOLO 71
Bafarisei ba Lwantšhana le Motho yo e Bego e le Sefofu
Mabaka a kwagalago a monna yo e bego e le sefofu a galefiša Bafarisei. Bafarisei ba mo leleka sinagogeng, fela bjalo ka ge batswadi ba gagwe ba be ba boifa seo.
KGAOLO 72
Jesu o Roma Barutiwa ba 70 go yo Dira Boboledi
Kua Judea, Jesu o roma barutiwa ba 70 e le bagoeledi ba Mmušo ka dihlopha tša ba babedi ba babedi. Barutiwa ba tla hwetša kae batho bao ba swanetšego go dira boboledi go bona
KGAOLO 73
Mosamaria o Ipontšha e le Moagišani wa Kgonthe
Jesu o diriša bjang seswantšho sa Mosamaria wa kgaugelo, goba “Mosamaria wa go loka” go ruta thuto e matla?
KGAOLO 74
Dithuto Mabapi le go Amogela Baeng le Thapelo
Jesu o etela Maria le Mareta legaeng la bona. O ba ruta’ng mabapi le go amogela baeng? Le gona ka morago o ruta barutiwa ba gagwe bjang seo ba swanetšego go se rapelela?
KGAOLO 75
Jesu o Utolla Mothopo wa Lethabo
Jesu o araba baswayadiphošo ba gagwe, o ba botša ka “monwana wa Modimo” le mabapi le kamoo Mmušo wa Modimo o ba fihletšego ka gona. E bile o hlalosa kamoo batho ba ka hwetšago lethabo la kgonthe.
KGAOLO 76
O ja le Mofarisei
Jesu o pepentšha boikaketši bja bodumedi bja bamangwalo le Bafarisei. Ba gapeletša batho gore ba rwale merwalo efe e boima?
KGAOLO 77
Jesu o Nea Keletšo Mabapi le Mahumo
Jesu o bolela ka seswantšho sa monna wa mohumi yo a ilego a aga dintlo tše dikgolo tša polokelo. O boeletša keletšo efe ya mabapi le dikotsi tša go tsoma mahumo?
KGAOLO 78
Dula o Itokišitše, Molaki yo a Botegago!
Jesu o bontšha gore o kgahlegela boemo bja moya bja barutiwa ba gagwe. Ke tema efe yeo e kgathwago ke molaki boemong bja bona bja moya? Ke ka baka la’ng keletšo ya go dula o itokišitše e le bohlokwa kudu?
KGAOLO 79
Lebaka la go tla ga Phedišo
Jesu o re bao a lekago go ba thuša ba tla fedišwa ge e ba ba sa itshole. Na ba tla ithuta thuto e bohlokwa yeo Jesu a lekago go ba ruta yona mabapi le tswalano ya bona le Modimo?
KGAOLO 80
Modiši yo Boleta le Mašaka a Dinku
Tswalano ya modiši le dinku tša gagwe e bontšha kamoo Jesu a ikwago ka gona ka barutiwa ba gagwe. Na ba tla lemoga dithuto tša gagwe gomme ba mo latela ge a ba etelela pele?
KGAOLO 81
Yena le Tate ke Batee, Eupša ga se Modimo
Ba bangwe ba baswayadiphošo ba Jesu ba mo latofatša ka gore o itekanya le Modimo. Ka bohlale Jesu o gana bjang ditatofatšo tša bona tša maaka?


text:
TABA YA LETLAKALA LA KA NTLE | NA O KWEŠIŠA SEO SE DIREGAGO LEGODIMONG?
Dipotšišo Mabapi le Bao ba Lego Lefelong la Moya
Na o kile wa ipotšiša ka lefelo la moya le ka bao ba dulago go lona? Ge e ba go le bjalo, ga o tee. Ke kgale batho ba ipotšiša ka taba ye. Ba bangwe ba dumela gore lefelong la moya go dula badimo bao ba swanelwago ke go hlompšha. Ba bangwe ba nagana gore ke lefelo leo le thabišago le leo le nago le khutšo leo le bitšwago legodimo, moo go tletšego barongwa le batho ba go loka bao ba hlokofetšego. Lega go le bjalo, ba bangwe ba nagana gore lefelo la moya ke legae la medingwana e mentši.
Batho ba bantši ba bolela gore re ka se tsebe selo ka lefelo la moya ka lebaka la gore ga go na yo a kilego a ya gona a ba a boya gore a tle a re hlalosetše. Tsela yeo ya go bea mabaka e fošagetše. Jesu Kriste o phetše legodimong, lefelong la moya pele a ka tla lefaseng. O boletše le baetapele ba bodumedi ba lekgolong la pele la mengwaga gore: “Gobane ke theogile legodimong, e sego go tlo dira thato ya ka, eupša go dira thato ya yo a nthomilego.” Ka gona Jesu o be a tseba seo a bolelago ka sona ge a be a botša baapostola ba gagwe gore: “Ntlong ya Tate go na le madulo a mantši.”
Tatago Jesu ke Modimo, yo leina la gagwe e lego Jehofa, gomme ‘ntlo’ ya Jehofa e legodimong. (Psalme 83:18) Ka gona, ga go na yo a ka hlalosago lefelo la moya ga kaone go feta ka tsela yeo Jehofa Modimo le Jesu Kriste ba ka le hlalosago ka yona. Ba utolotše ditaba tše dintši ka lefelo la moya ba diriša dipono tšeo ba di neilego batho bao ba botegago.
Sehlogo seo se latelago se ahlaahla dikarolo tša Beibele tšeo di hlalosago dipono tše mmalwa tšeo batho ba di bonego. Ge o dutše o bala ka dipono tše, gopola gore lefelo la moya ga le na dilo tšeo re ka kgonago go di swara goba go di bona. Ka gona, go ena le gore Modimo a re hlalosetše dilo a diriša polelo ya lefelong la moya, yeo re bego re ka se e kwešiše, o ile a diriša dipono gore re kgone go kwešiša seo lefelo la moya le lego sona. Dipono tšeo di tla go thuša go kwešiša bao ba dulago lefelong la moya “madulong a mantši.”